title: Fête de la Musique

text: Yksi seuraus Fête de la Musiquen suosiosta on, että muutkin Ranskan kesäkauden musiikkifestivaalit kukoistavat, ja niiden lukumäärä on lisääntynyt. Menestyksen ansiosta festivaalit ovat onnistuneet saamaan enemmän rahoitusta ja esiintymispaikkoja sekä erilaisille yleisöille esiintymään tottuneita hyviä muusikoita. Tämän juhlan avulla on voitu varmistaa muiden kesän festivaalien näkyvyys ja taloudellinen menestys. Useissa pienissä kaupungeissa, joissa ei käy paljon matkailijoita, Fête de la Musique on käytännössä vuoden ainoa tärkeä kulttuuritapahtuma. Usein Ranskan kansallispäivän katutanssiaisetkaan eivät houkuttele yhtä paljon katsojia tai harrastaja- ja ammattimuusikoita.


title: Fête de la Musique

text: Toinen seuraus festivaalin menestyksestä on ollut muiden taidemuotojen kansallisten festivaalien syntyminen. Esimerkiksi nuoremmalle yleisölle tarkoitettua Fête du Cinéma -elokuvafestivaalia, joka järjestetään kesäkuun lopulla hiukan Cannesin elokuvajuhlien jälkeen, on alettu Ranskassa järjestää vuodesta 1985 lähtien. Rakennusperintöpäiviä on vietetty Ranskassa vuodesta 1983 lähtien ja kaikkialla Euroopassa vuodesta 1991 lähtien. Rakennusperintöpäivien aikana monet yleisöltä normaalisti suljetut paikat ovat auki suurelle yleisölle yhden syyskuun viikonlopun ajan. Tällaisia paikkoja ovat monet monumentit, entisöidyt rakennukset tai muutoin poikkeukselliset, esimerkiksi erilaisten instituutioiden tai palveluiden käytössä olevat paikat.


title: Fête de la Musique

text: Fête de la Musique ei ole kansainvälisesti saavuttanut vielä samaa laajuutta kuin Ranskassa, koska se on hyvin riippuvainen paikallisten järjestäjien tahdosta, yhdistyskentältä tulevista varoista ja usein myös ranskankielisistä verkostoista. Tietyillä alueilla, kuten Saksassa, Belgian ranskankielisillä alueilla, Sveitsissä ja joissakin latinalaisen Amerikan maissa, tapahtuma on selvästi suositumpi ja spontaanimpi kuin toisilla alueilla. Näillä suosituimmilla alueilla järjestetään monia tapahtumia, joiden organisointia ja turvallisuutta julkiset tahot aktiivisesti tukevat.


title: Fête de la Musique

text: New Yorkissa järjestettiin ensimmäinen Fête de la Musique (Make Music New York) vuonna 2007. Vuonna 2009 tapahtumassa esiintyi 900 musiikkiryhmää, jotka esiintyivät eri puolilla New Yorkin kaupunkia.


title: Fête de la Musique

text: Ranskan ulkoministeriö tukee muissa maissa järjestettäviä Fête de la Musique -tapahtumia samoin kuin Ranskan suurlähetystöt, konsulaatit ja kauppakamaritkin. Myös kunkin järjestäjämaan muut ranskankieliset tahot saattavat tukea tapahtumaa, kuten Belgiassa Vallonian alue ja Belgian Ranskalainen yhteisö, ja näiden kanssa yhteistyötä tekevät ulkomaiset kulttuurilaitokset. Näihin kuuluu esimerkiksi maailmanlaajuinen Alliance Française, joka järjestää omat paikalliset tapahtumansa tai tukee paikallisia aloitteita ilmaisten, kaikille avointen musiikkitapahtumien järjestämiseksi. Kansainväliseen järjestäjien verkostoon kuuluvat mm:


title: Fête de la Musique

text: • Cultures France (entinen Association Française d'Action Artistique, AFAA)


title: Fête de la Musique

text: • Alliance Française (AF)


title: Fête de la Musique

text: • Francophonie Diffusion (FD)


title: Fête de la Musique

text: • Bureau Export de la Musique Française (ranskalainen musiikin vientiyhdistys)


title: Fête de la Musique

text: Ranskassa kulttuuriministeriön alaiset paikalliset yhteisöt antavat tukensa järjestämällä konserttikäyttöön julkisia kaupunkitiloja, saleja, puistoja, stadioneita ja raviratoja. Useat paikalliset yhdistykset vastaavat myös peruslogistiikasta, ja julkiset tahot huolehtivat kansallisella tasolla turvallisuudesta ja varmistavat, että näytöksille varatut alueet suljetaan liikenteeltä, jolloin ne jäävät muusikoiden ja yleisön käyttöön.


title: Fête de la Musique

text: Seuraavat festivaalin yhteistyökumppanit edistivät vuoden 2008 tapahtumaa Ranskassa näyttämällä koosteen ilmaisista julkisista esityksistä:


title: Fête de la Musique

text: • julkisen Radio France -yhtymän radiokanavat


title: Fête de la Musique

text:
• France Télévisions -yhtymän kansalliset ja paikalliset kanavat (France 2, France 3, France
4, France Ô ja RFO)


title: Fête de la Musique

text:
• kansainvälinen tv-kanava TV 5 Monde, joka lähettää myös koosteen musiikkitapahtumista verkon
ranskankielisillä kanavilla eri maissa


title: Fête de la Musique

text: • Mondomix.com-musiikkitietosivusto


title: Fête de la Musique

text: • Anous.fr-sivusto kaupunkimusiikin ajankohtaisista asioista


title: Fête de la Musique

text: Fête de la Musique saa tukea myös seuraavilta virallisilta ammattiyhdistyksiltä:


title: Fête de la Musique

text:
• SACEM: Société des auteurs, compositeurs et éditeurs de musique (ranskalainen
musiikintekijöiden etujärjestö)


title: Fête de la Musique

text:
• UCMF: Union des compositeurs de musique de films (ranskalainen elokuvamusiikin säveltäjien
yhdistys)


title: Fête de la Musique

text: Näiden yhdistysten sivustoilla on saatavilla musiikkia ja nuotteja, joita voi ladata ilmaiseksi.


Jääkiekon 3. divisioonan maailmanmestaruuskilpailut 2010 pelattiin kahdessa lohkossa: Luxemburgin Kockelscheuer isännöi A-lohkoa 13-16. huhtikuuta ja Armenian Jerevan B-lohkoa 15-18. huhtikuuta.


title: Jääkiekon 3. divisioonan maailmanmestaruuskilpailut 2010

text: A-lohkon joukkueet: , , ,


text: B-lohkon joukkueet: , , ,


title: Helsingin Yrittäjät

text: Helsingin Yrittäjät on helsinkiläisten yritysten edunvalvonta- ja palvelujärjestö. Se on yksi Suomen Yrittäjien, elinkeinoelämän suurimman etujärjestön, 20 aluejärjestöstä. Helsingin Yrittäjissä on yli 5 000 yrittäjäjäsentä. Helsingin Yrittäjien puheenjohtaja on Mari Laaksonen (2018–) ja toimitusjohtaja Tiina Oksala (2014–). Järjestön toimisto sijaitsee Kampissa Helsingin keskustassa.


title: Helsingin Yrittäjät

text: Helsingin Yrittäjät tarjoaa jäsenilleen tietoa yrittäjyyden tueksi, neuvontaa, tapahtumia ja koulutusta sekä yhteistyökumppaneiden etuja. Järjestön päätapahtuma on ollut jo vuodesta 2007 järjestettävä "Yritystä Stadiin!" -tapahtuma. Helsingin Yrittäjien Yritystä Stadiin -jäsenlehti ilmestyy kolme kertaa vuodessa. Järjestö julkaisi aikaisemmin myös yhteistyössä muiden Uudellamaalla toimivien yrittäjäjärjestöjen kanssa FIRMA-lehteä vuoteen 2013 asti.


title: Helsingin Yrittäjät

text: Helsingin Yrittäjien tehtävä on parantaa yritysten ja yrittäjien kannattavan toiminnan edellytyksiä Helsingin kaupungin alueella. Järjestö on luonut yrittäjille ja yrittäjyydestä kiinnostuneille uusia palvelumuotoja kuten Yrittäjätila, joka sijaitsee kivijalassa Annakadun ja Urho Kekkosen kadun kulmassa. Syksyllä 2014 avatussa tilassa on tarjolla neuvontaa, koulutusta ja tapahtumia yrittäjille.


title: Helsingin Yrittäjät

text: Järjestö jakaa jokavuotisena perinteenä Vuoden helsinkiläinen yritys -palkintoa. Vuosina 2011 ja 2012 järjestö jakoi myös elämäntyöpalkintoa. Ensimmäisen elämäntyöpalkinnon sai Aira Samulin ja vuonna 2012 elämäntyöpalkinto annettiin Lasse Liemolalle. Yhdistys palkitsee vuosittain myös Vuoden helsinkiläisen nuoren yrittäjän sekä vuodesta 2017 alkaen Vuoden helsinkiläisen yksinyrittäjän.


title: Helsingin Yrittäjät

text: Helsingin Yrittäjät organisoi aikaisemmin yhdessä Helsingin kaupungin kanssa Poikkea Putiikissa -kampanjaa, jolla heräteltiin kaupunkilaisia ja matkailijoita hyödyntämään helsinkiläisiä kivijalkaliikkeitä. Kampanja päättyi vuonna 2015. Vuoden 2012 syksyllä järjestö perusti yrittäjäkahvila Avokonttorin uudenlaisen yrittäjyyden työtilaksi Senaatintorin läheisyyteen. Kuukauden kestänyt kokeilu tarjosi työ- ja kokoustiloja yksin ja ilman omaa työtilaa työskenteleville.


title: Helsingin Yrittäjät

text: Helsingin Yrittäjät muodostuu kuudesta alueellisesti rajatusta paikallisyhdistyksestä: Järjestöllä on lisäksi nuorten yrittäjien verkosto HYNY, Helsingin Yrittäjien Nuoret Yrittäjät. Vuoden 2011 alusta alkaen järjestössä on toiminut kokeneiden yrittäjien Senioriverkosto. Vuoden 2016 alussa järjestössä aloitti kansainvälisyyttä edistävä HEI Network (Helsinki Entrepreneurs International).


title: Helsingin Yrittäjät

text: Yksityisyrittäjäin Helsingin aluejärjestön perustamiskokous oli 10.1.1939. Kokouksen kutsui koolle Yksityisyrittäjäin Liitto ry:lähettämällä kutsukirjeen helsinkiläisille Yksityisyrittäjäin Liittoon kuuluville yksityisyrityksellisille liikemiesjärjestöille. Tuolloin siis perustettiin yrittäjille Helsinkiin oma aluejärjestö, jonka toiminta-alueeseen kuului väljästi ilmaistuna myös sen lähiympäristö. Jäseninä oli aluksi pääasiassa toimialajärjestöjä, mutta melko pian myös yksittäiset, itsenäiset yrittäjät alkoivat hakeutua järjestön toiminnan pariin.


title: Helsingin Yrittäjät

text: Vuonna 1962 sääntömuutoksen myötä nimi muutettiin Suur-Helsingin Yrittäjät ry:ksi toiminta-alueen ja jäsenistön pysyessä entisellään. Toiminta monipuolistui ja jäsenmäärä kasvoi. Pääkaupungin alueen voimakkaan kehityksen myötä toteutettiin sittemmin useita tarpeellisiksi nähtyjä rakenteellisia järkeistämisratkaisuja, joiden seurauksena toiminta saatiin lopulta nykyiseen muotoonsa. Myös toiminta-alueen uusi rajaus tuli tarpeelliseksi, kun myös Espooseen ja Vantaalle perustettiin vuonna 1979 itsenäisesti toimivat yhdistykset ja vastuun taakkaa voimakkaasti kehittyvillä ja kasvavilla lähialueilla jaettiin.


title: Helsingin Yrittäjät

text: Vuonna 2009 Helsingin Yrittäjät viettivät 70-vuotisjuhlaa. Juhlavuonna julkaistiin pääkaupunkiseudun yrittäjäjärjestöjen yhteinen historiikki ”Yrittäjyys kantaa Suomea – Helsingin ja pääkaupunkiseudun yrittäjäjärjestöt 1939–2009”. Samana vuonna järjestö isännöi Valtakunnallisia Yrittäjäpäiviä Helsingin Messukeskuksessa.


title: Helsingin Yrittäjät

text: Vuoden 2019 alusta Helsingin Yrittäjien yhdeksän paikallisyhdistystä järjestäytyi kuudeksi alueellisesti rajatuksi yhdistykseksi.


title: Ar-Men

text: Ar-Men on majakka Ranskassa Bretagnen merialueella sijaitsevan Chaussée de Sein -karikon kärjessä. Majakka kantaa samaa nimeä kuin kallio, jonka päälle se on rakennettu. Se rakennettiin 1867–1881, ja sen nimi tulee bretonin kielestä, jossa ar-men tarkoittaa kiveä tai kalliota.


title: Ar-Men

text: Ar-Men-majakka on yksi tunnetuimmista majakoista syrjäisen sijaintinsa, vaikean rakennusprosessinsa ja henkilökunnan kokemien vaarojen vuoksi. Pienestä merimajakoiden ryhmästä, johon kuuluvat esimerkiksi Kéréon, Phare de la Vieille ja La Jument, on Ar-Men varmasti myyttisin. Sitä pidettiin majakanvartijoiden keskuudessa erittäin koettelevana työpaikkana, ja se saikin lisänimen ”Helvettien Helvetti”. Ei ollut tavatonta, että vaikeissa meri- ja tuuliolosuhteissa joukkoja ei voitu vaihtaa kahden viikon välein kuten yleensä. Suuret hyökyaallot tärisyttivät koko rakennusta, mikä saattoi pudottaa seiniltä kaiken alas. Tämä teki myrskyistä vartijoille erityisen sietämättömiä.


title: Ar-Men

text: Majakan tarinan voi sanoa alkaneen yöllä 23.–24. syyskuuta 1859, kun keisarillisen laivaston sota-alus Sané haaksirikkoutui Chaussée de Sein -karikkoon. Tämä merimiesten hyvin tuntema karikko, joka ulottuu Île de Seinin saarelta 13 merimailia (24 km) länteen, on erittäin vaarallinen. Haaksirikon aikaan merialueella ei ollut minkäänlaista viitoitusjärjestelmää lukuun ottamatta Pointe du Razin ja Seinin majakoita. Nämä maamerkit näyttivät kuitenkin vain Chaussée de Seinin suunnan, ja huonolla säällä valot eivät kantaneet tarpeeksi pitkälle riittävän turvallisuuden takaamiseksi.


title: Ar-Men

text: Amiraalien vihaiset mielenilmaukset Sanén uppoamisen jälkeen vakuuttivat viimein yleisten töiden ministeriön alaisuudessa toimineen majakkakomitean siitä, että Chausséen länsipuolelle olisi pikimmiten saatava merkkivalo. Majakkalaivan sijoittaminen alueelle oli mahdotonta ankaran merenkäynnin ja yli 70 metrin syvyyden vuoksi, joten paikalle päätettiin rakentaa majakka. Majakkakomitean insinöörit alkoivat työskennellä majakan rakennusprojektin parissa.


title: Ar-Men

text: Suotuisan rakennuspaikan etsiminen alkoi vuonna 1860. Chaussée de Seinin kolme äärimmäisenä lännessä sijaitsevaa karia valittiin mahdollisiksi rakennuspaikoiksi. Yksikään kareista ei noussut tarpeeksi aallokon yläpuolelle, jotta niille olisi voinut sellaisenaan rakentaa. Näytti kuitenkin siltä, että Ar-Men-niminen kari saattaisi ehkä olla riittävän suuri rakennuksen pohjaksi. Sen pinta-ala oli 105 neliömetriä ja se oli 4,2 metriä merenpinnan yläpuolella matalimman veden aikaan, mutta sille rantautuminen vaikutti mahdottomalta.


title: Ar-Men

text: Seuraavana vuonna kevätpäiväntasauksen vuorovesien aikaan joukko insinöörejä lähti uudestaan tutkimaan Chausséeta. He lähtivät avomerelle kolme kertaa Île de Seinin saarelta, mutta palasivat kuitenkin joka kerta tyhjin käsin. He olivat vakuuttuneita siitä, että keinotekoisen perustuksen rakentaminen Chaussée de Seinille olisi valtava hanke, jonka toteuttaminen olisi äärimmäisen hankalaa ja se vaatisi miljoonien sijoituksen, jollaiseen ei ollut varaa.


title: Ar-Men

text: Insinöörien selonteosta huolimatta majakkakomitean johto ei halunnut luopua projektista. Uusia tutkimusretkiä tehtiin, ja viimein insinöörit päätyivät tutkimustensa kautta siihen tulokseen, että Ar-Men olisi huonoista vaihtoehdoista paras. Vuonna 1865 insinööri Paul Joly lähti paikan päälle aloittaakseen valmistelutyöt, mutta kun hän huomasi, kuinka aallot löivät jatkuvasti karille peittäen sen alleen, hän päätti tutkimusretken raporttinsa seuraavasti: ”Ei voida kuvitellakaan, että karilla voitaisiin tehdä muuraustöitä. Olosuhteet ovat liian huonot.”


title: Ar-Men

text: Ranskan merivoimat kuitenkin kiirehtivät meri-insinööri Ploix’ta Ar-Men-majakan rakentamisprojektissa. Ploix ymmärsi projektin äärimmäisen vaikeuden, mutta suhtautui siihen silti optimistisesti. Hänen raporttinsa avulla majakkakomitean insinöörit viimein suostuivat mukaan projektiin, ja elokuussa 1866 Paul Joly lähti uudelleen Ar-Menille. Siellä Joly teki luonnostelmia, joiden avulla hän pystyi aloittamaan majakan rakennustyömaan valmistelut. Siitä eteenpäin ei ollut enää paluuta entiseen, vaikka ratkottavana oli vielä huomattavia ongelmia rakennustöiden edetessä.


title: Ar-Men

text: Työt alkoivat kunnolla vuonna 1867. Ensimmäisenä tehtävänä oli porata kallioon reikiä raudoitusta ja perustuksen ankkurointia varten. Tätä työtä varten Paul Joly oli värvännyt ja kouluttanut joukon Île de Seinin asukkaita, jotka saapuivat Ar-Menille heti laskuveden aikaan ja sään ollessa suotuisa. Työmiehet saapuivat paikalle kahden hengen ryhmissä varusteinaan kumipohjaiset kangaskengät ja korkista tehdyt pelastusliivit. He eivät yleensä voineet jäädä alueelle nukkumaan tyrskyävän aallokon vuoksi. Pelastusvene oli kuitenkin koko ajan lähettyvillä ja valmiina pelastamaan niitä epäonnisia, jotka paiskautuivat mereen. Ensimmäisen vuoden tulos oli heikko: 100 työtuntia, 13 epäonnistunutta ja 9 onnistunutta maihinnousua, 8 tuntia tehokasta työaikaa paikan päällä, 15 porattua reikää. Seuraavana vuonna, 1868, rakennustyöt edistyivät nopeammin suotuisien sääolosuhteiden ja erityisen rohkean työnjohtajan ansiosta. Tällä kertaa 17 maihinnousun ja 18 tehokkaan työtunnin ansiosta kallioon saatiin porattua 40 reikää ja louhittua ympyränmallinen syvennys, johon perustus saatiin valettua.


title: Ar-Men

text: Ensimmäiset kivet muurattiin paikoilleen toukokuussa 1869. Sementti sekoitettiin meriveteen. Työsesongin lopussa lokakuussa Ar-Menilla oli muurattuna 25 kuutiometriä, mikä tarkoittaa keskimäärin yhtä kuutiometriä yhtä rantautumista kohti ja yhteensä 42 tuntia ja 10 minuuttia tehokasta työaikaa. Nämä tulokset ovat erityisen ansiokkaita työn vaarallisuuden vuoksi. Karilla oli aina merimies, jonka ainoana tehtävänä oli valvoa mahdollisten hyökyaaltojen nousua. Nuori insinööri Alfred Cahen, joka oli vastuussa rakennustyömaasta, oli vakuuttunut että projekti saatettaisiin loppuun. Tarinan jatko osoittaa hänen olleen oikeassa, vaikka joinain vuosina karille ei päästy juuri sen useammin kuin rakennustöiden alkuvaiheessa. Lisäksi työsesongin alkaessa täytyi usein korjata talvimyrskyjen aiheuttamat vahingot.


title: Ar-Men

text: Vakavia vahinkoja sattui majakalla yllättävän vähän. Suurin osa onnettomuuksista saatiin juuri ja juuri vältettyä operaatiossa toimivien osaavien merimiesten ansiosta. Esimerkiksi 15. kesäkuuta 1878 aalto kaatoi pelastusveneen, johon oli evakuoitu 14 rakennusmiestä meren alettua tyrskytä uhkaavasti. Huonosta kelistä huolimatta kaikki veden varaan joutuneet saatiin pelastettua, ja he työskentelivät jälleen seuraavana päivänä rakennustyömaalla. Vuosi tämän jälkeen toinen työmiesten ryhmä joutui hyppäämään mereen päästäkseen pelastusveneisiin, jotka eivät onnistuneet rantautumaan karille yhtäkkiä nousseiden korkeiden aaltojen takia. Heinäkuussa 1880 pelastusvene, jonka kyydissä oli viisi miestä, kaatui jälleen majakan juurella. Tässäkin tapauksessa kaikki kyydissä olleet saatiin pelastettua. Seuraavana vuonna taas suuri aalto pyyhkäisi majakalle menevästä pelastusveneestä mereen kaksi työmiestä. Toinen heistä hukkui, koska ei ollut kiinnittänyt kunnolla pelastusliivejään. Ihan aina onni ei siis kuitenkaan ollut matkassa.


title: Ar-Men

text: Neljäntoista työvuoden jälkeen majakan valoa päästiin viimein testaamaan 18. helmikuuta 1881. Virallisesti majakka otettiin käyttöön 30. elokuuta samana vuonna. Rakennustyöt eivät kuitenkaan olleet täysin päättyneet. Majakkakomitean insinöörit olivat huolissaan, sillä he eivät olleet koskaan rakentaneet vastaavaa tornia kalliolle, jonka pinta-ala ei juuri ollut isompi kuin majakan perustuksen. Oliko majakka tarpeeksi tukeva sen korkeuden huomioon ottaen? Ja olisiko mahdollista, että myrskyn sattuessa jättiläismäiset aallot saisivat kaadettua majakan kumoon?


title: Ar-Men

text: Viisitoista vuotta siitä kun majakkaa alettiin rakentaa, luotsijohtaja Léon Bourdelles päätti viimein teettää uudet laskelmat, joiden mukaan majakka todella oli liian kevytrakenteinen. Niinpä päätettiin aloittaa työt, joiden tarkoituksena oli vahvistaa rakennusta ja lujittaa majakan perustusta. Rakennustyöt aloitettiin 1897 ja lopetettiin vasta 1902. Tällä kertaa katsottiin, että majakan rakennustyöt oli lopullisesti saatu päätökseen. Sata vuotta myöhemmin tämä mustavalkoinen torni valaisee edelleen vaarallista Chaussée de Sein -karikkoa ja on osoituksena siitä uskomattomasta työstä, jonka sen rakentajat saivat aikaan.


title: Ar-Men

text: Ennen automatisointia Ar-Menilla, kuten muillakin majakoilla, majakan valon sytyttäminen ja sammuttaminen minuutilleen oikeaan aikaan olivat vartijoiden päivän kaksi tärkeintä tapahtumaa. Majakalla asui vakituisesti aina kaksi vartijaa, jotka vuorottelivat. Näin varmistettiin, että valvonta toimi vuorokauden ympäri.


title: Ar-Men

text: Yövahtivuorot kestivät pisimmillään kymmenen tuntia. Näiden vuorojen aikana vartijoiden tärkeimpänä tehtävänä oli valvoa, että lyhtykojun valo toimi hyvin, mutta heidän täytyi myös valvoa ympäröivää merialuetta. Yöllinen valvonta oli elintärkeää, sillä mahdolliset merihädässä olevat alukset täytyi paikantaa. Lisäksi täytyi varmistaa, että ympärillä olevat majakat ja valomerkit toimivat moitteettomasti ja että näkyvyys pysyi tarpeeksi hyvänä, jotta alukset huomaisivat majakan valon. Mikäli läheisellä majakalla tai aluksella sattui jotain, täytyi vartijan antaa radiohälytys. Kun alueelle laskeutui sumu, täytyi käynnistää sireenilaitteiston moottori. Elämä majakalla oli varmaankin sietämättömintä voimakasäänisen sumusireenin ollessa käynnissä.


title: Ar-Men

text: Yövahtivuorojen aikaan vartijat pysyivät lähinnä lyhtykojun alla olevassa vahtihuoneessa, mutta lyhyempien päivävahtivuorojen (5–6 tuntia) aikana vartijat tekivät myös rakennuksen ja välineistön välttämättömiä huoltotöitä. Vartijoiden tuli osata korjata kaikkea mahdollista majakalla. Oli myös tärkeää huomata vaihtaa ajoissa liian vanhat välineet uusiin, ennen kuin ne ehtivät mennä rikki. Tämä koski erityisesti valolaitteistoa ja linssistöä.


title: Ar-Men

text: Kehityksen myötä 50-luvulta lähtien majakanvartijan työhön alettiin vaatia elektromekaanikon koulutusta, jota järjestettiin Brestissä. Koulutukseen kuului sähkötekniikkaa, mekaniikkaa, radioviestintää ja hitsausta. Koulutusohjelma antaa jo itsessään hyvän kuvan siitä, millaisia taitoja vartijoilta vaadittiin. Yksi heidän yleisimmistä huoltotehtävistään oli kuitenkin maalaaminen. Historioitsija Jean-Christophe Fichou siteerasi yhden vartijan ironista kommenttia: ”Täällä on vähän niin kuin Ranskan merivoimissa: tervehdi kaikkea mikä liikkuu ja maalaa loput!” Jokapäiväisiin töihin kuului myös ahkera siivous. Erityisesti linssistö, lyhtykojun ikkunat ja valon kupariosat piti pitää puhtaana.


title: Ar-Men

text: Se vartija, joka ei ollut vahdissa, oli puolestaan vapaa tekemään mitä halusi ottaen tietysti huomioon paikan asettamat rajoitteet. Hän saattoi pitää seuraa työtoverilleen, kalastaa alatasanteella sään salliessa, tehdä ruokaa (reseptejä säilynyt jälkipolville), kuunnella radiota, lukea, olla yhteydessä perheeseen radion kautta (luotsauslaitoksen hyväksynnällä), valmistaa kalastusvälineitä, tehdä pullolaivoja (majakanvartijoiden perinteinen harraste) tai jopa neuloa. Televisiosta tuli yleistyttyään iso osa vartijoiden arkipäivää.


title: Ar-Men

text: Elämä Ar-Menilla oli todella askeettista, mukavuuksia ei juuri ollut. Majakkaa ei lämmitetty ja valaistus sisällä oli pitkän aikaa petrolilamppujen varassa. Kylpyhuonetta ei ollut, mutta jokaisella vartijalla oli kuitenkin oma makuuhuoneensa. Vahtihuoneen lisäksi keittiö oli ainut yhteinen oleskelupaikka.


title: Ar-Men

text: Arkipäivien yksitoikkoisuutta rikkoivat aina säännöllisin väliajoin monenlaiset enemmän tai vähemmän odottamattomat tapahtumat. Näihin kuuluivat ensisijaisesti myrskyt, jotka pakottivat vartijat sulkeutumaan sisätiloihin joskus jopa useiksi päiviksi. Rajut aallot ja voimakas tuuli estivät heitä jopa avaamasta ikkunaa tai menemästä ulos lyhtykojun ympärillä olevalle tasanteelle, joka on yli 30 metriä merenpinnan yläpuolella. Heidän täytyi kestää majakkaa vasten iskeytyvät rajut aallot ja niiden aiheuttama tärinä ja olla liikaa ajattelematta mahdollisuutta, että joku jättimäisistä aalloista veisi majakan mennessään. Tätä mahdollisuutta pelkäsivät myös majakan arkkitehdit.


title: Ar-Men

text: Myrskyn jälkeen oli yleensä myös korjaustöitä tehtävänä. Oli rikkimenneitä ikkunoita ja majakan perustasta irronneita kiviä. Joskus vesi oli tuhonnut myös keittiön, kun aalto oli rikkonut majakan oven, vaikka keittiö oli sijoitettu käytännön syistä majakan keskiosaan makasiinin yläpuolelle. Oven ikkuna oli paksua himmeälasia, ja pronssinen levy suojasi sitä huonolta säältä. Tämä antaa kuvan niistä äärimmäisistä luonnonolosuhteista, joita Ar-Menin täytyi kohdata silloin ja joita se kohtaa edelleen nykyään.


title: Ar-Men

text: Joskus tapahtui myös vakavia onnettomuuksia. Vuonna 1921 aalto vei mukanaan majakkamestari Sébastien Plouzennecin, kun hän oli tarkkailemassa kaukoputkella majakan alatasanteella Chaussée de Seiniä ylittävää alusta. Onnettomuuden jälkeen tasanteen ja laiturin ympärille rakennettiin kaide. Siitäkin huolimatta osa vartijoista koki saman traagisen lopun 1900-luvun aikana. Vartija, joka oli majakalla onnettomuuden sattuessa, saattoi saada pahoja traumoja. Häntä saatettiin myös epäillä osuudesta onnettomuuteen, mikäli hänen suhteensa vainajaan oli ollut huono.


title: Ar-Men

text: Joulukuussa 1923 vaaratilanteen aiheutti meren sijaan keittiössä syttynyt tulipalo. Majakasta tuli hetkessä suuri savupiippu, eikä lyhtykojussa valoa sytyttämässä olleilla vartijoilla ollut muuta vaihtoehtoa kuin paeta ulkokautta alatasanteelle ukkosenjohdinta ja vahdinvaihdossa käytettävää taljaa pitkin laskeutumalla. Sieltä he selviytyivät takaisin keittiöön ja onnistuivat sammuttamaan tulen merivesiämpärien avulla.


title: Ar-Men

text: Kuten kaikilta merimajakoilta myös Ar-Menilta löytyy tarinoita vartijoiden välisistä vihamielisyyksistä. Ennen toista maailmansotaa, kun majakkaa vartioi vielä kolme vartijaa, erään vartijan kerrotaan vihastuneen työtovereihinsa niin, että piiloutui seinäkaapin ylähyllylle, jotta hänen toverinsa luulisivat hänen kadonneen. Hyödyttömien etsintöjen jälkeen kaksi muuta vartijaa palasivat keittiöön ja alkoivat ylistää kuolleeksi luulemaansa toveria. Kiinnostuneena kuulemastaan, vartija tuli esille kaapista. Pilasta raivostuneet työtoverit kuitenkin ilmiantoivat hänet, ja hän menetti työnsä.


title: Ar-Men

text: Toisen maailmansodan aikana Ar-Menin vartijat joutuivat majoittamaan majakalle kolme saksalaissotilasta. Saksalaismiehittäjät olivat määränneet sammutettavaksi suurimman osan Ranskan majakoista ja ottaneet niissä komennon. Ar-Menilla valon sai sytyttää vain, jos Saksan merivoimien alukset olivat ylittämässä Chaussée de Seiniä. Alusten liikkeistä ilmoitettiin radiolla majakalla olleille sotilaille. Huolimatta majakalla vallinneesta ahdistavasta ilmapiiristä eräs vartija pelasti sotilaan hukkumiselta. Sotilas oli hypännyt veteen hakemaan merimetsoa, jonka hän oli tappanut rynnäkkökiväärillään.


title: Ar-Men

text: Kaikki vieraat eivät kuitenkaan olleet epätoivottuja. Hyvällä säällä muonitusta tuovan veneen miehistö pääsi kiipeämään majakalle asti juomaan lasillisen vartijoiden kanssa. Kerran kesällä vahdinvaihdon aikaan eräs nainen pääsi taljan avulla majakalle ja vietti hetken aikaa tässä täysin miesvaltaisessa paikassa sulostuttaen tämän karun asumuksen ilmapiiriä.


title: Ar-Men

text: Muonituksesta ja vahdinvaihdosta vastaavat luotsauslaitoksen alukset eivät rantautuneet Ar-Menille muulloin kuin poikkeuksellisissa sääolosuhteissa. Majakan ja aluksen maston välille asennettiin vinssattava talja, jota pitkin miehiä ja tavaralähetyksiä hissattiin muutamia metrejä aaltojen yläpuolella. Apuna vinssauksessa oli kaksi majakan tasanteella olevaa majakanvartijaa. Vinssaus vaati yhteysaluksen miehistöltä paljon taitoa, meren tuntemusta ja rohkeutta.


title: Ar-Men

text: Ihanteellisin aika aluksen saapumiselle Ar-Menin juurelle oli kolme varttia ennen hetkeä luoteen ja vuoksen välillä, jolloin vesi ei nouse eikä laske. Aluksen saavuttua asetettiin talja majakan ja laivan välille, jonka jälkeen miehet ja muonavarat siirrettiin majakalle aluksen vakautta ja meren yllä roikkuvien miesten ja täydennyslähetysten turvallisuutta valvoen. Tätä varten aluksen keula oli pidettävä majakkaa päin tyrskyvää aallokkoa vasten siten, ettei alus kääntynyt sivuttain. Aaltojen vyörymistä tarkkailevan luotsin oli joskus pakko ohjata alus koko moottorin voimin kohti majakan perustusta, jotta alus kestäisi suurimpien aaltojen paineessa.


title: Ar-Men

text: Useiden vuosikymmenten ajan Ar-Menin vahdinvaihdot turvasi luotsauslaitoksen Velléda-alus, jonka päällikkönä toimi Henri Le Gall, alan suuri mestari. Kuitenkin jopa Le Gallin alaisuudessa vaihdot saattoivat olla hurjia, kuten Ar-Menilla majakanvartijana olleen kirjailijan Jean-Pierre Abrahamin kertomuksesta ilmenee:


title: Ar-Men

text: ”Kun poistuin Vellédan kannelta, taljaa ei vinssattu tarpeeksi nopeasti ja putosin pitkäksi aikaa aaltoihin kansimiesten huutaessa aluksella. Nousin majakan laiturille likomärkänä. Veden sumentamien silmälasieni läpi näin Clet’n ja Martinin uskomattomat ilmeet ja täysin kalmankalpeat kasvot. Vesi ei ole niin kylmää kuin voisi kuvitella. Me kaikki kolme purskahdimme nauruun.”


title: Ar-Men

text: Ar-Menin miehistöön kuului kolme majakanvartijaa: kaksi oli vuorollaan palveluksessa majakalla ja yksi vapaavuorossa maissa Île de Sein -saarella, jolla majakanvartijat majoittuivat luotsauslaitokselle kuuluvaan asuntoon. Toiseen maailmansotaan asti palvelus majakalla kesti kolmekymmentä päivää kerrallaan, mitä seurasi kymmenen päivän vapaavuoro maissa. Sodan jälkeen majakalla vietettiin kaksikymmentä päivää kerrallaan, mitä seurasi kymmenen päivän vapaajakso. Vuonna 1971 komennuksen pituudeksi asetettiin neljätoista päivää majakalla, jonka jälkeen oli seitsemän päivää vapaata maissa. Nämä säännöt pätivät kuitenkin vain merisään sallimissa olosuhteissa. Oli yleistä, että vahdinvaihto jouduttiin perumaan Ar-Menilla huonon sään vuoksi, joka saattoi jatkua pitkään. Pisin aika, minkä majakanvartija on viettänyt majakalla, on yli 100 päivää…


title: Ar-Men

text: Ar-menin vahdinvaihto tapahtui vuodesta 1971 lähtien talvella torstaisin ja kesällä perjantaisin, ”jos sää salli”, kuten majakanvartijoiden ja täydennystä tuovan aluksen miehistön käyttämä sanonta kuului. Ensin taljaa käytti majakalle saapuva vartija pelastusliivit yllään. Kun uusi vartija oli päässyt majakan tasanteelle, vinssattiin poistuva vartija aluksen kannelle, jolla kansimiehet tekivät parhaansa taatakseen hänelle tasaisen alastulon. Tämän jälkeen alukselta majakalle siirrettiin muonavarat ja tarvikkeet sekä tarvittaessa vettä, petrolia ja öljyä.


title: Ar-Men

text: Ar-Menin viimeinen vahdinvaihto tapahtui 10. huhtikuuta 1990. Tuolloin palveluksessa olleet majakanvartijat Daniel Tréanton ja Michel Le Ru vinssattiin majakalta helikopteriin. Automatisoinnin jälkeen majakan huoltotarkastukset on tehty helikopterilla. Kerran vuodessa sukeltajat tarkastavat majakan perustan.


title: Ar-Men

text: • Korkeus meren pinnasta: 33,50 m


title: Ar-Men

text: • Koko korkeus: 37 m


title: Ar-Men

text: • Valon korkeus: 33,50 m


title: Ar-Men

text:
• Rakennus: katkaistun kartion muotoinen torni, joka on muurattu hiekkakivestä ja graniitista.
Yläosa on vaalea ja alaosa on maalattu mustaksi. Alaosassa on kaksi sileäksi muurattua
suojaseinämää, toinen majakan koillispuolella ja toinen itäpuolella. Epäsäännöllisen muotoinen
kivijalka on muurattu kivistä. Majakkatornin yläosassa on ulkoneva tasanne, jota ympäröi
metallikaide. Käynti lyhtykojuun tapahtuu myötäpäivään kiertävää kierreportaikkoa pitkin. Lyhtykojun
katto on sinkkiä. (Ranskalaisten majakoiden luettelosta löytyvä kuvaus, Ranskan kulttuuriministeriö,
2001.)


title: Ar-Men

text: • 31. elokuuta 1881: valkoinen kiintovalo. Linssistön polttoväli 0,70 m.


title: Ar-Men

text:
• 1. tammikuuta 1892: kiintovalo, jossa lyhyitä pimeitä hetkiä joka 5. sekunti. Linssistön
polttoväli 0,70 m.


title: Ar-Men

text:
• 1. lokakuuta 1897: kolmasti 20 sekunnin välein vilkkuva valo. Linssistön polttoväli 0,70 m.
Samana vuonna majakkaan asennettiin elohopealla täytetty säiliö, jonka avulla elohopeassa kelluva
linssistö saatiin pyörimään.


title: Ar-Men

text:
• 10. huhtikuuta 1990: kolme kertaa joka 20. sekunti vilkkuva valkoinen valo. Pyörivä
6-tahkoinen linssistö, jonka polttoväli on 0,25 m.


title: Ar-Men

text: • Valon kantama nykyisin on 23,5 meripeninkulmaa (43,5 km).


title: Ar-Men

text: • Öljykaasu: 1. lokakuuta 1897 (valmistettu Île de Sein -saarella)


title: Ar-Men

text: • Petroli: 1903.


title: Ar-Men

text: • Sähköistäminen (250 W:n halogeenilamppu): 1988.


title: Ar-Men

text: • Automatisointi: 1990


title: Ar-Men

text: • ELAC-ELAU 2200 värähtelijä: 3 ääntä joka 60. sekunti.


title: Šadrinsk

text: Šadrinsk () on kaupunki Kurganin alueella Venäjällä. Se sijaitsee Obin vesistöön kuuluvan Iset-joen varrella 146 kilometriä Kurganista luoteeseen. Kaupunki on Šadrinskin piirin keskus, mutta ei itse kuulu sen yhteyteen. Šadrinskin kautta kulkee Jekaterinburgin ja Kurganin välinen rautatie. Asukkaita on 75 300 henkeä (vuonna 2009).


title: Šadrinsk

text: Kaupungin paikalla sijainnut asutus mainitaan ensimmäisen kerran vuonna 1644. Vuonna 1662 perustettiin linnoitettu kylä, joka sai nimensä Isetin sivujoen mukaan. Vuonna 1712 siitä tuli kaupunki ja vuonna 1781 Permin lääniin kuuluneen kihlakunnan keskus. 1800-luvulla Šadrinsk oli huomattava kauppa- ja kulttuurikaupunki, johon syntyi myös teollisuutta.


title: Šadrinsk

text: Nykyään Šadrinskissa on mm. kone- ja laite-, elintarvike- sekä rakennustarviketeollisuutta. Kaupungissa toimii kasvatustieteellinen korkeakoulu, teatteri ja kotiseutumuseo.


title: Valonesto

text: Valonesto on menetelmä, jolla lintujenkasvattajat säätelevät vangittuina pidettävien lintujen saamaa valoa linnun vuosirytmin muuttamiseksi haluttuun suuntaan. Esimerkiksi lyhentämällä asteittain linnun saamaa päivänvaloa sen sulkasato aikaistuu, ja taas valoa vähitellen lisäämällä saadaan koiraslintu lisääntymisvireeseen, jolloin se alkaa laulaa väärään vuodenaikaan.


title: Peltokierto

text: Peltokierto ("Convolvulus arvensis") on kiertokasvien heimoon kuuluva ruohokasvi, jota tavataan yleisesti Euraasiassa ja Pohjois-Amerikassa. Puutarhoissa ja viljelyksillä laji on erittäin hankalasti torjuttava rikkaruoho.


title: Peltokierto

text: Monivuotinen peltokierto kasvattaa 30–80 cm pitkän, köynneliään ja rennon varren. Kasvi on tavallisesti kalju. Lehdet sijaitsevat varressa kierteisesti ja ovat ruodillisia, pitkulaisia tai joskus kapeita, keihästyvisiä ja ehytlaitaisia. Valkoiset tai vaaleanpunaiset kukat ovat lehtihangoissa yksittäin tai kolmittain. Kukan teriöt ovat noin kaksi senttiä leveitä ja suppilomaisia. Kukkien pienet ja kapeat esilehdet ovat kukkaperän puolivälissä. Suomessa peltokierto kukkii heinä–elokuussa.


title: Peltokierto

text: Peltokierto kasvattaa hyvin laajan ja usean metrin syvyydelle ulottuvan juurakon. Se leviää helposti pienistäkin juurenkappaleista, mikä tekee siitä erittäin vaikeasti torjuttavan rikkaruohon.


title: Peltokierto

text: Peltokiertoa tavataan koko Euroopassa lukuun ottamatta Islantia ja mantereen pohjoisosia. Yhtenäinen levinnäisyysalue ulottuu Pohjois-Afrikasta läpi Euroopan Keski-Aasiaan ja Etelä-Siperiaan saakka. Ihmisen mukana laji on levinnyt laajalle Pohjois-Amerikkaan sekä mm. Australiaan ja Uuteen-Seelantiin. Suomessa peltokierto on levinneisyytensä pohjoisrajoilla. Lajia tavataan satunnaisesti lähinnä asutuskeskuksissa Oulun korkeudelle saakka. Suomessa peltokierto on tulokaslaji, joka on levinnyt maahan mm. satamien painolastimaiden tai Venäjältä tuodun viljan ja rehun mukana.


title: Peltokierto

text: Peltokierto on kulttuuriympäristön kasvi, jota tavataan pihoilla, puutarhoissa, kaupungeissa, tien- ja radanvarsilla, satamissa, joutomailla sekä vanhoilla kasarmi- ja linnoituspaikoilla. Kasvi tukeutuu mielellään tiukalla kierteellä muihin kasveihin. Tuen puuttuessa se kasvaa maan pintaa myöten.


title: Naval Air Station Alameda

text: Naval Air Station Alameda (NAS Alameda) on käytöstä poistettu lentokenttä Alamedan kaupungissa Kaliforniassa. Yhdysvaltain laivasto käytti lentoasemaa vuodesta 1936 vuoteen 1997.


title: Naval Air Station Alameda

text: Alueella sijaitsee kaksi kiitotietä: 7–25 (2 438 × 61 metriä) sekä 13–31 (2 195 × 61 metriä). Kiitoteiden lisäksi alueella on kaksi helikopterien laskeutumispaikkaa sekä lennonjohtotorni.


title: Naval Air Station Alameda

text: Alamedan Naval Air Stationia on ehdotettu suojelualueeksi merivoimien lopetettua sen käytön vuonna 1997. Alue on rantakosteikkoa, jossa tavataan säännöllisesti 138 lintulajia. Siellä pesivät uhanalaiset amerikanpikkutiiran ja ruskopelikaanin alalajit sekä monia muita lintuja. Muuttohaukka saalistaa alueella, ja siellä on aiemmin havaittu myös mustajalkatyllien pesiä ja yksi stellerinmerileijona. Kirjohylkeet käyttävät aluetta levähdyspaikkanaan. Suojelualue turvaisi myös Sacramentojoen yläjuoksulla kutevan kuningaslohen matkan merestä kutuvesilleen. Suojelualueen perustamisesta on neuvoteltu jo yli 12 vuotta, koska Merivoimat ja Luonnonsuojeluyksikkö (U.S. Fish and Wildlife Service, FWS) eivät pääse yksimielisyyteen siitä, kenen kuuluu puhdistaa saastuneet maa-alueet.


title: Naval Air Station Alameda

text: Lentotukialus USS "Hornet" siirrettiin Alamedaan museolaivaksi, minkä lisäksi siellä on kuvattu "Myytinmurtajat"-televisiosarjaa ja "Matrix Reloaded" -elokuvaa.


title: Šumiha

text: Šumiha () on kaupunki Kurganin alueella Venäjällä. Se sijaitsee Tšeljabinskin ja Kurganin välisen rautatien varrella 133 kilometriä Kurganista länteen. Kaupunki on Šumihan piirin keskus. Asukkaita on 18 600 henkeä (vuonna 2009).


title: Šumiha

text: Paikkakunta on saanut alkunsa vuonna 1892 perustetusta Siperian radan asemataajamasta. Vuonna 1944 siitä tuli kaupunki. Nykyään Šumiha on maatalousalueen keskus, jossa on mm. konepaja ja elintarviketeollisuutta.


title: Alexandroúpoli

text: Alexandroúpoli (; ) on Kreikan kaupunki ja samanniminen kunta (Δήμος Αλεξανδρούπολης, "Dímos Alexandroúpolis"), joka sijaitsee Évroksen alueyksikössä Itä-Makedonian ja Traakian alueella. Kaupunki on Évroksen hallinnollinen keskus. Koko kunnan pinta-ala on 1 219,9 neliökilometriä ja väkiluku 72 959. Varsinaisen Alexandroúpolin kaupungin väkiluku on 57 812 (vuonna 2011).


title: Alexandroúpoli

text: Alexandroúpolin nähtävyyksiä ovat esimerkiksi 1900-luvun alussa valmistunut Pyhän Nikolaoksen katedraali sekä majakka, joka oli toiminnassa ensimmäistä kertaa 1. kesäkuuta 1880. Korkeutta majakalla on 27 metriä merenpinnasta ja sen valo kantaa normaalilla säällä 37 kilometrin päähän. Kunnan luonnonnähtävyyksiin kuuluu Évroksen suiston kansallispuisto. Alexandroúpolin kaupungissa toimii kaksi Traakian Demokritos-yliopiston tiedekunnista (kasvatustieteellinen ja terveystieteellinen tiedekunta).


title: Alexandroúpoli

text: Nykyinen Alexandroúpolin kunta muodostui, kun Alexandroúpoli, Féres ja Traïanoúpoli yhdistyivät vuoden 2011 alussa Kallikrates-suunnitelman mukaisesti.


title: Alexandroúpoli

text: Vuoden 2011 kuntauudistuksesta lähtien Alexandroúpolin kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Alexandroúpoli

text: Alexandroúpolista on matkaa Thessalonikiin 350 kilometriä, pääkaupunki Ateenaan 840 km, Turkin rajalle 43 km ja Istanbuliin 300 km. Kaupungissa on Alexandroúpolin kansainvälinen lentoasema, josta liikennöidään päivittäin Ateenaan. Kaupungista kulkee junia Thessalonikiin, Ateenaan ja Orestiádaan. Alexandroúpolista liikennöidään laivoilla Pohjoisen Egean saarille, kuten esimerkiksi Samothrákille. Rantaviivaa kunnalla on 35 kilometriä.


title: Alexandroúpoli

text: Alexandroúpolin väkiluvun kehitys vuodesta 1981 vuoteen 2011:


title: Vladimir Motyl

text: Vladimir Jakovlevitš Motyl () (26. kesäkuuta 1927 Lepel, Valko-Venäjä – 21. helmikuuta 2010) oli neuvostoliittolainen elokuvaohjaaja ja käsikirjoittaja.


title: Vladimir Motyl

text: Motylin elokuva "Aavikon laki" oli ensimmäinen siinä neuvostoelokuvan lajissa, jonka katsotaan vastaavan Hollywoodin westernejä. Elokuva on ollut kaikkien aikojen suosituimpia neuvostoliittolaisia elokuvia. Siitä huolimatta Motyl sai ensimmäisen virallisen palkinnon vasta Boris Jeltsinin aikaan.


title: Sinitatti

text: Sinitatti ("Gyroporus cyanescens") on Suomessa harvinainen kastanjatatin sukuinen sienilaji. Se on hyvin vaalean-kermanvärinen, lakin pinta hieman kellertävä, epätasaisen poimuinen ja nukkainen samoin kuin paksu lokeroinen jalkakin. Pillit ovat tiheässä. Sieni muuttuu nopeasti vioittuneista kohdastaan indigonsiniseksi. Sitä kehutaan erinomaisen makuiseksi. Suomessa sitä on tavattu enimmäkseen etelärannikolla eikä se ole varsinainen synkkien metsien laji, mutta viihtyy mäntyjen ja jalojen lehtipuiden kanssa.


title: Sinitatti

text: Sinitatti mainitaan potentiaaliseksi myös sienivärjäyksessä sisältämänsä gyrosyaniinin vuoksi, mutta harvinaisuutensa vuoksi sitä ei liene Suomessa kokeiltu.


title: Monólithos

text:
Monólithos () on Kreikan kylä, joka sijaitsee Ródoksen saarella ja kuuluu Ródoksen kuntaan, Ródoksen alueyksikköön ja Etelä-Egean saarten alueeseen. Se kuului aiemmin Attávyroksen kuntaan ja vuodesta 2011 lähtien Ródoksen kunnan Attávyroksen kunnallisyksikköön. Kylä muodostaa oman kyläyhdyskuntansa (Τοπική Κοινότητα Μονολίθου, "Topikí Koinótita Monolíthou"). Kylän väkiluku on 181 (vuonna 2011).
Monólithos sijaitsee Ródoksen länsiosassa parin kilometrin päässä merenrannasta. Monólithoksesta on matkaa Apolakkián kylään noin kymmenen kilometriä ja saaren eteläkärjessä sijaitsevaan Prasonísiin puolestaan 30 kilometriä.


title: Monólithos

text: Monólithoksen nykyisestä keskustasta kahden kilometrin päässä, 250 metriä ympäröivän tasangon yläpuolelle kohoavan yhtenäisen kallion päällä, sijaitsee Johanniittain ritarikunnan rakentaman linnan rauniot muureineen. Muurien sisäpuolella sijaitsee myös pieni kappeli. Raunioille pääsee portaita pitkin.


title: Monólithos

text: Nimi ”Monólithos” tarkoittaakin juuri yhtenäistä kalliota, monoliittiä.


title: He (kirja)

text: He on Asko Sahlbergin kirjoittama romaani vuodelta 2010. Teos on Sahlbergin yhdeksäs romaani, ja sen on kustantanut WSOY.


title: He (kirja)

text: "He" on ulkoisesti pieni, mutta romaanina suuri, todellinen kirjallinen herkkupala. Se lähtee liikkeelle vuosien 1808–1809 Suomen sodan päättymisestä. Päähenkilöinä ovat veljekset Henrik ja Erik. Henrik on menettänyt mielitiettynsä Annan Erikille, joka on ottanut kotitilan isännyyden. Häneltä on viety myös Hevonen, isolla H:lla. Hevonen viittaa antiikin Kentauriin, jumalolentoon joka on puoliksi ihminen, puoliksi hevonen. Ylisuuriin mittoihin paisunut draama laskeutuu lopuksi inhimilliseksi murhenäytelmäksi.


title: He (kirja)

text: Teos on muodoltaan historiallinen romaani, mutta sen sisältö on yleisinhimillinen eikä ajankohdalla ole varsinaisesti merkitystä: ihminen on aina sama ihmispolo ajasta ja paikasta riippumatta. Teosta on luonnehdittu shakespearelaiseksi draamaksi, siinäkin menee valtakunta Hevosesta, kuten Rikhard III:ssa. Rakenteellisesti se koostuu henkilöiden muistelmapalasista, joissa kukin vuorollaan kuvaa näkemäänsä ja kokemaansa.


title: He (kirja)

text: Sahlberg sanoo etäännyttäneensä kertomuksen menneisyyteen, jotta lukija irtautuisi nykyhetkeen liittyvistä mielleyhtymistä. Aluksi vastapooleina näyttäytyvät veljekset paljastuvat Sahlbergin käsittelyssä paljon moniulotteisemmiksi, samoin kuin opportunistinen muonamies, joka aina putoaa jaloilleen. Teoksen ydin on petos ja kosto. Sahlberg sanoo, että petoksen kautta on hyvin hedelmällistä kuvata ihmistä, sillä se määrittää ihmistä, sitä kautta paljastuu hänen moraalinsa ja miten pitkälle hän on valmis menemään. Se on kuin eettinen röntgen, ja samalla siinä läpivalaistaan myös uhria ja sivustakatsojia. Koston henkilöitymä on lähes huutolaispoikana kasvanut, näennäisnarri, Mauri-serkku, jonka kauna on katkeroittanut. Henkilöidensä kautta Sahlberg pohtii myös sitä, minkä verran ihmisen kohtalo on määrätty jo syntymässä ja mikä on elämän vaikutusta.


title: He (kirja)

text: Vieraan kielen keskellä elävällä Sahlbergilla kielen merkitys on kasvanut. Hän sanoo, että Suomessa kielen merkitys ja mahdollisuudet on käsitetty väärin; kun se on ymmärretty pelkäksi välineeksi, on menty täysin metsään. Hänen kieltään on kehuttu, sanottu että se on kuin Topeliuksen kieltä, josta on karsittu rönsyt pois.


title: He (kirja)

text: Sahlbergin sanotaan tuoneen suomalaiseen kirjallisuuteen särmää, intohimoa ja ääniä marginaalista. Kuten tässäkin teoksessa, suuruus voi ilmentyä tappion myöntämisenä, vapautus häviönä ja mierontienä.


title: Euroopan parlamentin puhemies

text: Euroopan parlamentin puhemies on henkilö, joka johtaa istuntoa Euroopan parlamentissa. Hän myös edustaa parlamenttia Euroopan Unionissa ja kansainvälisesti. Useimpien EU-lakien ja EU:n budjetin hyväksyminen vaativat puhemiehen allekirjoituksen. Puheenjohtajakokouksessa puhemies tapaa poliittisten ryhmien puheenjohtajat. Puhemiehen kausi kestää tavallisesti kaksi ja puoli vuotta; viiden vuoden välein valittavan parlamentin kaksi suurinta puoluetta jakavat useimmiten puhemiehyyden.


title: Euroopan parlamentin puhemies

text: Nykyinen puheenjohtaja on italialainen Antonio Tajani. Hän on vuonna 1952 perustetun parlamentin 29. puhemies. Puhemiehistä kaksi on ollut naisia. Parlamentti on valinnut puheenjohtajan Europarlamenttivaalien tuloksen perusteella vuodesta 1979 lähtien, jolloin puheenjohtajaksi valittiin liberaalidemokraattien Simone Veil.


title: Hoop-La

text: Hoop-La on Frank Lloydin ohjaama draamaelokuva vuodelta 1933, jonka pääosassa on Clara Bow hänen viimeiseksi jääneessä elokuvaroolissaan. Bow näyttelee karnevaaliesiintyjää, joka yrittää vietellä show'n johtajan pojan voittaakeen vedon. Sivuosia esittävät muiden muassa Preston Foster ja Richard Cromwell. Käsikirjoitus on laadittu Kenyon Nicholsonin näytelmän "The Barkerin" pohjalta. "Hoop-La" kestää 85 minuuttia ja on mustavalkoinen. Tuotantoyhtiönä oli Fox Film Corporation.


title: Hoop-La

text: Kenyon Nicholsonin näytelmän pohjalta on tehty kaksi muutakin elokuvaa: vuonna 1928 romanttinen draama "Valloittaja" (engl. "The Barker"), jonka ohjasi George Fitzmaurice, jossa näyttelee muiden muassa Douglas Fairbanks Jr. ja vuonna 1945 musikaali "Tanssiva Venus" (engl. "Diamond Horseshoe"), jonka ohjasi George Seaton päätähtenä Betty Grable.


title: Love for Sale (kappale)

text: ”Love for Sale” on Cole Porterin kirjoittama musiikkikappale vuodelta 1930. Sen esitti ensimmäisen kerran Kathryn Crawford Broadway-musikaalissa "The New Yorkers".


title: Love for Sale (kappale)

text: Musikaalin alkuperäisversion huippukohdassa Crawfordin esittämä valkoinen prostituoitu lauloi kappaletta kolmen ystävättärensä kanssa New Yorkissa sijaitsevan Reuben's Restaurantin edessä. Yleisö piti kohtausta moraalisesti arveluttavana, ja myöhemmin kirjoittajat päätyivät vaihtamaan kohtauksen ja laulajan toiseksi. Uudessa versiossa musta laulajatar Elizabeth Welch lauloi samaa laulua Harlemin Cotton Clubin edessä.


title: Love for Sale (kappale)

text: Kun kappaleen soittaminen radiossa kiellettiin Yhdysvalloissa uskaliaiden sanojen takia, sen suosio ei suinkaan loppunut, vaan levyjä ostava yleisö kiinnostui kappaleesta vieläkin enemmän. Porter itse piti kappaletta yhtenä suosikeistaan, ja oli itse asiassa mielissään siitä, ettei sanoja voitu soittaa radiossa. Kohua herättävän tekstin johdosta kappaletta esitettiinkin usein instrumentaalina. Kappaleesta on tullut myös osa jazzmuusikoiden vakituista repertuaaria; sen ovat levyttäneet muun muassa Dinah Washington, Cannonball Adderley, Ahmad Jamal ja Miles Davis.


title: Love for Sale (kappale)

text: Laulu seuraa ajan popmusiikille tyypillistä AABA-rakennetta, mutta 64 tahdin mittaisena perinteisen 32 tahdin sijaan. Porter kirjoitti loppuun vielä kahdeksan tahdin mittaisen koodan, mutta se jätetään yleensä pois kappaletta esitettäessä. Harmonia vaihtelee jatkuvasti duurin ja mollin välillä. Porter käytti tällaista sävellajin vaihtelua muissakin kappaleissa, kuten "Night and Day" ja "Begin the Beguine", ja kutsui itse näitä sävellyksiä "juutalaisiksi kappaleiksi". Porteria lukuun ottamatta useimmat aikakauden suosituimmista lauluntekijöistä, kuten Richard Rodgers, George Gershwin, Irving Berlin ja Jerome Kern, olivat juutalaisia.


title: Markkinaistaminen

text: Markkinaistamisella tarkoitetaan laajasti sellaisen verorahoitteisen palvelujen järjestämistavan muuttamista, jossa hierarkiasta siirrytään markkinasuuntautuneiden toimintatapojen soveltamiseen.


title: Buonconvento

text: Buonconvento on kunta ja kylä Italian Toscanassa, noin 27 kilometriä Sienasta etelään. Buonconvento poikkeaa muista seudun kaupungeista siten, että sitä ei ole rakennettu kukkulalle.


title: Buonconvento

text: Buonconvento on osin tiilestä rakennettu markkinakaupunki, jolla oli tärkeä kauppa-asema 1200-luvun puolivälissä. Samalla se oli tärkeä pysähdyspaikka Via Francigenalla, historiallisella pyhiinvaellusreitillä, joka ulottui Englannin Canterburystä Roomaan.


title: Buonconvento

text: Buonconventossa on hyvin säilynyt keskiaikainen ydin, jota ympäröi vuosina 1371–1381 rakennettu muuri. Siellä on myös uskonnollisen taiteen museo, Museo d’Arte Sacra, jossa on sienalaisia maalauksia 1300–1600-luvulta. Museossa on mm. Andrea di Bartolon "Marian ilmestys" sekä Luca di Tommen "Madonna del Latte", joka esittää imettävää Neitsyt Mariaa.


title: Näennäismarkkinat

text: Näennäismarkkinat, kvasimarkkinat, pseudomarkkinat tai suunnitellut markkinat tarkoittavat julkisessa hallinnossa muodostunutta hallintotilannetta, jossa luodaan "markkinaolosuhteet" julkisen sektorin sisälle käyttämällä rajoitetusti tai valikoidusti markkinamekanismia ja siirrytään osittaiseen markkinaohjaukseen. Julkisen yksikön (esimerkiksi kunta tai valtio) omistamat tuottajaorganisaatiot kilpailevat samaan julkiseen yksikköön kuuluvan tilaajaorganisaation antamista tilauksista.


title: Näennäismarkkinat

text: Nämä tuottajaorganisaatiot voivat olla joko voittoa tavoittelemattomia tai taloudellista voittoa tavoittelevia yksiköitä. Voitontavoittelu johtaa usein vain tämän sisäisen näennäisvoiton siirtelyyn saman julkisen organisaation eri toimijoiden tai budjettiyksiköiden välillä. Näillä keinotekoisilla markkinoilla voi olla esimerkiksi julkisen sektorin tuottajayksiköitä, joista on muodostettu asemaltaan itsenäisiä, tai ne voivat olla hallinnollisesti samaa tilaajaorganisaatiota. Tavallisimmin näennäismarkkinat toimivat kuitenkin pelkästään julkisen sektorin sisällä esimerkiksi kunnan tai kuntayhtymän "kilpailuttaessa" omia tuotantoyksiöitään. Ajatuksena on hyödyntää kilpailuun liittyviä kannustimia ja tavoitteellisia sopimuksia toiminnan tehostamiseksi.


title: Aasianturturikyyhky

text: Aasianturturikyyhky ("Streptopelia chinensis") on eteläaasialainen kyyhkylintu. Sen elinympäristö on hyvin laaja, ulottuen Pakistanista Kiinaan, Taiwaniin, Intiaan, Indokiinaan, Filippiineille ja Indonesiaan aina Timorille saakka. Lajista tunnetaan kolme alalajia. Lajin holotyypin kuvaili Giovanni Antonio Scopoli Kantonista Kiinasta 1768.


title: Jeff Altenburg

text: Jeff Altenburg (s. 10. joulukuuta 1962 Dayton, Ohio, Yhdysvallat) on yhdysvaltalainen autourheilija, joka kilpailee lähinnä urheiluautoilla. Hän on ajanut muun muassa BF Goodrich Trans-Am Seriesissa, Neon Challenge -sarjassa, American Le Mans Seriesissa ja Grand-Amissa. Neon Challengessa hän voitti mestaruuden vuosina 1997 ja 1998.


title: Aroturturikyyhky

text: Aroturturikyyhky ("Streptopelia capicola") on itäafrikkalainen kyyhkylintu. Sen laaja elinympäristö ulottuu Etiopiasta ja Somaliasta Etelä-Afrikkaan ja Namibiaan. Siitä tunnetaan kuusi alalajia. Lajin holotyypin kuvaili Karl Jakob Sundevall Rondeboschista Etelä-Afriksta 1857.


title: Max Angelelli

text: Massimiliano ”Max” Angelelli (s. 15. joulukuuta 1966 Bologna, Italia) on italialainen autourheilija.


title: Max Angelelli

text: Angelelli aloitti Italian Formula Alfa Boxer -sarjassa vuonna 1987. Vuonna 1992 hän voitti Italian Formula 3 -mestaruuden. Vuosina 1993–1995 Angelelli ajoi Saksan F3-sarjassa ja osallistui Macaun Grand Prix'hin vuonna 1996. Yksipaikkaisista Angelelli vaihtoi urheiluautoihin ja ajoi vuosina 1996–1997 FIA GT Championship -sarjassa ja 1999–2002 American Le Mans Seriesissa.


title: Max Angelelli

text: Kaudella 2005 Angelelli voitti tallikaverinsa Wayne Taylorin ja Emmanuel Collardin kanssa Daytonan 24 tunnin ajon. Taylorin kanssa hän voitti myös Rolex Sports Car Seriesissa Daytona Prototype -luokan mestaruuden.


title: Charles Nordhoff

text: Charles Bernard Nordhoff (1. helmikuuta 1887 Lontoo, Iso-Britannia – 10. huhtikuuta 1947 Montecito, Kalifornia, Yhdysvallat) oli yhdysvaltalainen kirjailija. Yhdessä ystävänsä James Norman Hallin kanssa hän kirjoitti HMS Bountylla vuonna 1789 tapahtuneesta kapinasta trilogian, jonka ensimmäinen osa, "Kapina laivassa", julkaistiin vuonna 1932. Trilogian kaksi muuta osaa ovat "Meren voittajat" (1933) ja "Pitcairn's Island" (1934).


title: Charles Nordhoff

text: Nordhoff tapasi Hallin molempien palvellessa lentäjinä ensimmäisessä maailmansodassa. Heidän kirjallinen yhteistyönsä alkoi kirjalla Lafayette Escadrillesta. Molemmat muuttivat Tahitille saatuaan Harper’s Magazinelta ennakkomaksun matkakuvausten kirjoittamisesta. Tahitilla Nordhoff avioitui polynesialaisen Pepe Tearan kanssa. Avioliitosta syntyi kuusi lasta ja se päättyi avioeroon 1941.


title: Charles Nordhoff

text: Bounty-trilogian ilmestymisen jälkeen Nordhoff ja Hall kirjoittivat vielä kuusi yhteistä romaania. Vuonna hän 1941 Nordhoff muutti Kaliforniaan ja avioitui uudelleen. Hän kuoli vuonna 1947.


title: Charles Nordhoff

text: Nordhoffin yksin kirjoittamien romaaneiden joukkoon kuuluvat muun muassa 1920-luvulla ilmestyneet "Picarò", "The Pearl Lagoon" ja "The Derelict".


title: WWE Superstars

text: WWE Superstars on WWE:n esittämä ohjelma, jossa esiintyy etenkin vähemmän kuuluisia painijoita RAW'sta ja SmackDownista. Toisinaan Superstarsissa esiintyy myös Chris Jerichon ja Rey Mysterion kaltaisia suuremman luokan tähtipainijoita.


title: WWE Superstars

text:
Raw
 Smackdown
 ECW
 Koko Brand


title: WWE Superstars

text:
Raw
 14, heinäkuuta 2011-21, heinäkuuta 2011,10, marraskuuta 2011,29, joulukuuta 2011-25, lokakuuta 2012
 ECW
 Koko Brand


title: HMS Scott (1917)

text: HMS Scott (viirinumero F98) oli Britannian Kuninkaallisen laivaston Scott-luokan laivueenjohtaja, joka palveli ensimmäisessä maailmansodassa.


title: HMS Scott (1917)

text: Alus tilattiin huhtikuussa 1916 Cammell Lairdin telakalta Birkenheadistä. Se valmistui alkuvuodesta 1918.


title: HMS Scott (1917)

text: "HMS Scott" upposi 15. elokuuta 1918 Hollannin rannikolla. Uppoamisen syy on jäänyt epävarmaksi, mutta syynä pidetään joko sukellusveneen torpedoimaksi joutumista tai miinan osumista. Mahdollisena sukelluveneenä pidetään Saksan laivaston sukellusvenettä UC-17, joka tuhoutui miinaan osuttuaan samoihin aikoihin tuolla alueella.


title: HMS Scott (1917)

text: "HMS Scottin" hylky makaa noin 20 merimailia Hollannin rannikosta 35 metrin syvyydessä.


title: Bagno Vignoni

text: Bagno Vignoni on kylä Italian Toscanassa, San Quirico d'Orcian kunnassa. Se on myös kylpylä, sillä siellä sijaitsee kuumia rikkipitoisia lähteitä ja koko kylän keskusta on rakennettu suuren lämpimän veden täyttämän altaan ympärille.


title: Bagno Vignoni

text: Lähde tunnettiin jo etruskien aikaan. Myöhemmin siellä kävivät kylpemässä roomalaiset, myös monet paavit ja pyhimykset. Muun muassa Katariina Sienalainen kävi siellä. Keskiajalla pyhiinvaeltajat pysähtyivät kylpylään lepäämään matkatessaan Via Francigenan pyhiinvaellusreittiä Roomaan.


title: Zathura – avaruusseikkailu

text: Zathura – avaruusseikkailu (tunnettu myös nimellä Zathura) on 11. marraskuuta 2005 ensi-iltansa saanut fantasia-/seikkailu-elokuva, jonka on ohjannut Jon Favreau. Elokuva perustuu samannimiseen kirjaan, jonka on kirjoittanut Chris Van Allsburg (kirjoittanut myös kirjan "Jumanji", josta on myös tehty samanniminen elokuva). Elokuvassa esiintyivät Jonah Bobo Dannyn roolissa ja Josh Hutcherson Walterin roolissa. Tim Robbins esiintyi myös kyseisten poikien isänä. Elokuvassa toinen pojista löytää avaruus-aiheisen lautapelin kellarista, ja kun veljekset sitten pelaavat sitä, kaikki pelissä tapahtuva muuttuu todeksi. Elokuva kuvattiin Los Angelesissa ja Culver Cityssä, Kaliforniassa. Muita tärkeitä hahmoja ovat Lisa (Kristen Stewart), joka on poikien isosisko ja astronautti (Dax Shepard), joka liittyy joukkoon noin puolivälissä elokuvaa. Elokuvassa esiintyy myös monia Zorgoneja ja niiden laivoja.


title: Zathura – avaruusseikkailu

text: Kyseisen elokuvan piti olla virallinen jatko-osa elokuvalle "Jumanji", mutta erinäisistä syistä Zathura julkaistiin täysin omana elokuvanaan erillään Jumanjista.


title: Zathura – avaruusseikkailu

text: Walter ja Danny ovat molemmat nuoria ja veljeksiä, jotka eivät tunnu tulemaan toimeen toistensa kanssa tai isosiskonsa Lisan kanssa: Walter seurustelee jo nuorena, ja yrittää aikuistua, kun Danny haluaa viettää aikaa veljensä kanssa. Yhtenä päivänä heidän isänsä lähtee töihin ja Lisa jää vahtimaan poikia, mutta jää kuitenkin vain sänkyyn loikoilemaan ja kuuntelemaan musiikkia. Pojille tulee riitaa, jolloin Walter laskee Dannyn kellariin ruokahissin avulla. Kellarista Danny löytää avaruuslautapelin nimeltä Zathura, jonka ottaa mukaansa ja pyytää Walteria pelaamaan sitä kanssaan. Heidän pelatessaan he huomaavat, että kaikki, mitä kortti neuvoo, tapahtuu oikeasti. Pian heidän talonsakin on oikeasti avaruudessa. Ainoa tapa selvitä takaisin maan pinnalle on pelata peli loppuun.


title: Zathura – avaruusseikkailu

text: Elokuvan aikana pojat oppivat, että heidän on tultava toimeen ja tehtävä yhteistyötä, jos he haluavat selviytyä takaisin maan pinnalle. Pelin aikana kortti antaa vihjeen astronautista, joka sitten tulee heidän luokseen ja auttaa heitä selviytymään pelistä. Myöhemmin kyseinen astronautti paljastuu olevan tulevaisuuden Walter. Tämä vanhempi Walter on jäänyt avaruuteen, sillä kun hän oli saanut toivomuskortin, hän oli toivonut, ettei hänen veljensä olisi koskaan syntynytkään. Tämän jälkeen hänellä ei ollut ollut ketään kenen kanssa pelata peli loppuun, joten hän oli jäänyt avaruuteen. Peliä ei voi pelata loppuun yksin, sillä peli ei anna vuoroa väärälle pelaajalle: peli antaa vuoron aina seuraavalle pelaajalle. Noin puolivälissä peliä Walter huomaa, että Danny on huijannut ja siirtänyt omaa avaruusrakettiaan edemmäs kuin missä se oli ollut, ja siirtää sen takaisin siihen missä se oli ollutkin. Peli reagoi Walterin siirtoon ja olettaa Walterin huijaavan. Peli rankaisee Walteria nielaisemalla hänet avaruuteen, mutta astronautti pelastaa hänet.


title: Zathura – avaruusseikkailu

text: Yhdessä vaiheessa peliä Lisan ollessa kylpyhuoneessa menossa suihkuun peli syväjäädyttää kylpyhuoneen ja Lisan sen mukana viiden vuoron ajaksi. Ennen kuin Lisa tietää, että astronautti onkin vanhempi versio pikkuveljestään Walterista, hän ihastuu astronauttiin ja on kauhuissaan, kun saa totuuden selville. Pääasialliset viholliset elokuvassa ovat Zorgonit: mutanttidinosaurukset, jotka rakastavat kuumuutta, koska ovat itse kylmäverisiä. Zorgonit syövät lihaa, ja siksi ihmiset ovat hyvin houkuttelevia heille: ovathan ihmisetkin lihaa.


title: Zathura – avaruusseikkailu

text: Toinen vihollinen on robotti, joka esiintyy ensiksi aivan pikkuisena leluna, mutta siitä kasvaa pian ihmisen kokoinen. Robotin tehtävänä on tuhota Walter. Walter käyttää "Reprogram" ("suom. Uusintaohjelma") - korttia robottiin, joka kääntyykin Zorgoneja vastaan. Yksi Zorgon selviää Robotin hyökkäykseltä ja on juuri hyökkäämässä Walterin ja Dannyn päälle selän takaa, kun veljekset miettivät missä Lisa on. Lisa kuitenkin vierittää Dannyn pianon Zorgonin päälle juuri ajoissa, jonka alle Zorgon sitten liiskautuu. Vanhempi Walter (eli astronautti) vapautuu, kun Walter saa toisen toivomuskortin ja toivoo, että astronautti saisi hänen veljensä takaisin. Toive toteutuu, mutta paikalle ilmestyy "toinen" Danny. Kun tulevaisuuden Walter pyytää anteeksi veljeltään, Danny tulee katsomaan kaksoisolentoaan. Paikalle ilmestynyt "toinen" Danny koskettaa nykyistä Dannya ja katoaa tämän sisään. Myös astronautti koskettaa nuorempaa versiota Walterista ja katoaa tämän sisään.


title: Zathura – avaruusseikkailu

text: Lopulta Danny pääsee ensimmäisenä maaliruutuun. Vain hetkeä myöhemmin talon vieressä on iso musta aukko, jonka Danny tajuaa olevan Zathura. Musta aukko vetää puoleensa kaikkea ja se tappaa Lisan ja Walterin. Hetkeä myöhemmin Danny avaa silmänsä ja huomaa, että he ovat palanneet taas maan päälle. Kaikki on palannut samaan malliin kuin mitä asiat olivat ennen kuin he aloittivat pelin. Elokuvan aikana veljekset tulivat paljon läheisimmiksi toisiaan. Walter, Danny ja Lisa muistavat kaiken tapahtuneen ja sopivat, etteivät puhu Zathurasta enää ikinä.


title: Stasys Skrodenis

text: Stasys Skrodenis (s. 16. tammikuuta 1938 Padvariai (Šilalė), Liettua) on liettualainen kielitieteilijä, kansantaruston tutkija sekä kääntäjä.


title: Stasys Skrodenis

text: Stasys Skrodenis päätti Liettuan filologian tutkinnot vuonna 1960 Vilnan yliopistossa. Hän työskenteli vuosina 1960–1965 liettuan kielen ja kirjallisuuden instituutissa, vuosina 1965–1973 tasavallan kirjastossa, ja vuodesta 1973 tähän päivään asti Vilnan pedagogisen instituutin luennoitsijana ja dosenttina.


title: Stasys Skrodenis

text: Hän oli mukana perustamassa vuonna 1990 Liettuan ja Suomen ystävyysseuraa ja toimi sen puheenjohtajana. Stasys on suomalaisen kirjallisuuden ystävyysseuran jäsen ja toimittaja sekä Kalevalan ystävyysseuran ja Donelaitis-seuran kunniajäsen.


title: Stasys Skrodenis

text: Stasyksen tutkimustyön aiheena on ollut Liettuan kansantarustot ja tavat, suomalaisten ja liettualaisten kansanlaulujen yhtäläisyyksien tutkiminen.


title: Stasys Skrodenis

text: Stasys on kääntänyt suomesta liettuaksi useita suomalaisia kirjoja. Hän on kääntänyt muun muassa A. R. Niemen teoksen "Liettuankielinen kirjallisuus" (1996) ja M. Talven kirjoituksia. Viime vuosina hän on koonnut ja julkaissut joitakin tunnettujen liettualaisten folkloristikkojen Antanas Mockuksen (1918), Juozas Baldžiuksen ja Zenonas Slaviūnaksen kirjoituksia, ja auttanut lukuisia tohtoreiksi väitelleitä puolustamaan Liettuan kansantarustoon, tapoihin ja perinteisiin liittyviä teesejään.


title: Stasys Skrodenis

text: Hän on kääntänyt kirjallisuutta suomen, viron ja sorbien kielestä.


title: Kuvateksti

text: Kuvateksti on teksti, joka asetetaan nimenomaan kuvan alle. Se kertoo perinteisesti kuvasta itsestään ja antaa siitä lisää tietoa tai antaa kuvalle toisen näkökulman tai tarkoituksen (tämä voi olla tehokasta aivopesussa ja propagandassa). Kuvatekstit ovat lyhyitä ja ytimekkäitä ja kertovat kuvan sisällön tai yhteyden leipätekstiin muutamalla lauseella.


title: Bristol Pegasus

text: Bristol Pegasus oli englantilainen 9-sylinterinen tähtimoottori, jota käytettiin 1930- ja 1940-luvuilla useissa englantilaisissa lentokoneissa.


title: Bristol Pegasus

text: Pegasus-moottorin suunnitteli sir Roy Fedden seuraajaksi Bristol Aeroplane Company -yhtiön suositulle Bristol Jupiter -moottorille. Suunnittelussa otettiin huomioon se, mitä oli opittu Bristol Mercury -moottorista.


title: Bristol Pegasus

text: Pegasus oli Jupiter-moottorin kokoinen. Sen ensimmäisen version lentoonlähtöteho oli 690 hevosvoimaa 2 600 rpm kierroksilla. Pegasus XVIII:stä lähtien moottorin tehoa nosti turboahdin ja polttoaine oli 100 oktaanista.


title: Bristol Pegasus

text: Englantilaisia Pegasus-moottoria käyttäviä lentokoneita olivat mm. Fairey Swordfish, Vickers Wellington ja Short Sunderland. Muita olivat ANBO IV, Bristol Bombay, Saro London, Short Empire, Vickers Wellesley ja Westland Wallace.


title: Bristol Pegasus

text: Pegasusta valmistettiin lisenssillä Puolassa PZL-yhtiössä ja Italiassa Alfa Romeo -yhtiössä. Tsekkoslovakiassa moottoria valmisti Walter Engines nimellä Pegas.


title: Bristol Pegasus

text: Moottoria valmistettiin kaikkiaan 32 000 kappaletta.


Mahtava Morris ja sivistyneet siimahännät () on ensimmäinen Terry Pratchettin nuorille suunnattu Kiekkomaailma-romaani. Pratchett sai teoksesta Carnegie-mitalin vuonna 2002.


title: Mahtava Morris ja sivistyneet siimahännät

text: Kirjan päähenkilö on ovela Morris-kissa.


title: James Bridges

text: James Bridges (3. helmikuuta 1936 Paris, Arkansas – 6. kesäkuuta 1993 Los Angeles, Kalifornia) oli yhdysvaltalainen elokuvaohjaaja ja käsikirjoittaja.


title: James Bridges

text: Bridges teki televisiokäsikirjoituksia muun muassa "Alfred Hitchcock esittää" -sarjaan. Sen lisäksi hän näytteli televisiosarjoissa ja viidessä elokuvassa. Bridgesin ensimmäinen elokuvakäsikirjoitus oli vuonna 1966 valmistuneeseen elokuvaan "Sonorasta lounaaseen".


title: James Bridges

text: Bridges oli vuonna 1973 ehdolla parhaan sovitetun käsikirjoituksen Oscar-palkinnon saajaksi elokuvasta "Arvosanametsästys". Parhaasta alkuperäisestä käsikirjoituksesta hän oli ehdolla vuonna 1979 elokuvasta "Kiina-ilmiö".


title: James Bridges

text: Bridgesin muihin töihin kuuluvat muun muassa elokuvan "Urban Cowboy" (1980) ohjaus ja käsikirjoitus. Hänen viimeiseksi elokuvatyökseen jäi vuonna 1990 valmistuneen elokuvan "Valkoinen metsästäjä, musta sydän" käsikirjoitus.


title: Vapaat pikkumiehet

text: Vapaat pikkumiehet () on toinen Terry Pratchettin nuorille suunnattu Kiekkomaailma-romaani.


title: Vapaat pikkumiehet

text: Vuonna 2004 romaani voitti Locus-palkinnon (paras nuortenkirja). Se oli myös samana vuonna Mythopoeic-palkintoehdokkaana nuortenkirjallisuusluokassa.


title: Vapaat pikkumiehet

text: Yhdeksänvuotias Tiffany Särkynen asuu maatilalla Liitumaassa. Yllättäen kotikylän joesta ilmestynyt näkki yrittää kidnapata hänen pikkuveljensä Wenthworthin. Samalla Tiffany tutustuu pieniin sinisiin ukkeleihin, jotka alkavat seurata häntä kotitilallakin. Vapaat pikkumiehet eli Nac Mac Feeglet ovat keijukaiskansan sotaisin, juopottelevaisin, varastelevin ja pelottomin kansa.


title: Vapaat pikkumiehet

text: Wenthworth kaapataan ja Tiffany lähtee pelastamaan häntä aseenaan paistinpannu ja isoäiti Särkysen kirja "Lampaiden Sairaudet" ja pullo lammaslinjamenttia. Feeglet ohjaavat hänet kuolemaa tekevän keldansa luo, ja tämä tekee Tiffanystä uuden keldan. Ennen kuolemaansa kelda kertoo Tiffanylle, että tämän pikkuveljen on kaapannut Kuningatar. Lauma Feeglejä mukanaan Tiffany lähtee matkaan Kuningattaren maailmaan. Kuningattaren maailma muistuttaa sekopäistä unimaailmaa. Sieltä hän onnistuu pelastamaan paitsi pikkuveljensä, myös Liitumaan paronin pojan, Rolandin.


title: Tähtihattu

text: Tähtihattu () on kolmas Terry Pratchettin nuorille suunnattu Kiekkomaailma-romaani. Se on jatkoa vuonna 2003 julkaistulle "Vapaat pikkumiehet" -romaanille.


title: Tähtihattu

text: Vuonna 2005 romaani voitti Locus-palkinnon (paras nuortenkirja) ja Mythopoeic-palkinnon (paras nuortenkirja).


title: Tähtihattu

text: Tähtihattu kirjassa yksitoistavuotiaan Tiffany Särkysen on aika jättää taakseen tutut kotikonnut ja lähteä noitakoulutukseen taipaleiden taakse. Perillä odottaa monenlaista yllättää. Esimerkiksi emäntiä, Neiti Tasasia, on kaksin kappalein, ja sitten on näkymätön olento nimeltä Oswald, jonka siivousvimma on omaa luokkaansa. Tokihan kannoilla roikkuvat edelleen myös ne kummat, jästipäiset pikkumiehet, jotka tarkoittavat toilailuillaan kyllä ihan hyvää... Omituisen väen keskellä Tiffanyn on opittava kantapään kautta erityisesti yksi asia: hän ei saa jättää kehoaan hetkeksikään vartiotta.


title: Hongkong talviolympialaisissa 2010

text: Hongkong osallistui vuoden 2010 talviolympialaisiin yhden urheilijan joukkueella. Maan ainoa edustaja oli Han Yueshuang, joka osallistui naisten kaukalopikaluisteluun kolmella matkalla 500 metristä 1 500 metriin.


title: Vieras (albumi)

text: Vieras on Pyhimyksen mixtape-tyylinen kokoelma-albumi, joka julkaistiin 8. huhtikuuta 2010. Levy sisältää kappaleita, joissa Pyhimys on ollut vierailijana. Levyn kappaleet on miksannut yhteen DJ Eemo1, joka on myös tuottanut yhden levyn kappaleista.


title: Talventakoja

text: Talventakoja () on neljäs Terry Pratchettin nuorille suunnattu Kiekkomaailma-romaani. Romaani on jatkoa "Tähtihattu"-romaanille. Vuonna 2007] romaani voitti Locus-palkinnon (paras nuortenkirja). ja Mythopoeic-palkinnon (paras nuortenkirja).


title: Säätöpossu

text: Säätöpossu on rap-artisti Heiniksen toinen studioalbumi. Se julkaistiin 26. marraskuuta 2008 ja sen julkaisi Yellowmic. Levyn kannet on suunnitellut Heikki Kuula.


title: Suuri ajomatka

text: Suuri ajomatka () on ensimmäinen Terry Pratchettin nuorille suunnattu Bromeliad-trilogia-romaani.


title: Luontokuva (lehti)

text: Luontokuva on Suomen Luonnonvalokuvaajat ry:n julkaisema suomalaisen luontovalokuvauksen noin 80-sivuinen erikoisaikakauslehti. Lehdessä suomalaiset kuvaajat ja asiantuntijat kertovat luonnosta ja luonnon valokuvaamisesta.


title: Luontokuva (lehti)

text: Lehdessä on runsaasti luontokuvia, jotka on painettu laadukkaalle paperille. Lehden vakituisina avustajina on tunnettuja kuvaajia ja luontokuvauksen asiantuntijoita. Lehdessä ovat esillä uudet luontokuvaukseen sopivat kamerat, objektiivit ja muu tekniikka. Lehden kuvamateriaali painottuu suomalaisten harrastajien kiinnostuksen mukaisesti lintukuvaukseen ja maisemakuvaukseen, mutta myös muita eläinkuvia ja erikoiskuvausalueita esitellään. Ajoittain on esillä ulkomaisten kuvaajienkin luontokuvia. Merkittävimpien uusien luontokirjojen arvostelut saavat lehdessä runsaasti tilaa. Tunnetuimpien suomalaisten ja ulkomaisten luontokuvakilpailujen tulokset esimerkkikuvineen julkaistaan näkyvästi.


title: Luontokuva (lehti)

text: Kuvien ja tekstin tyyli on suomalaisen luontokuvauksen perinteen mukaisesti realistis-romanttista, luonnon kauneutta ja koskemattomuutta ihailevaa. Kokeilevia ja manipuloituja kuvia sivuilla harvoin näkee. Luonnonsuojelun näkökulma nousee joskus itsenäiseksi artikkeliksi ja on usein taustalla - osittain itsestään selvyytenä - kuvauspainotteisissakin teksteissä.


title: Luontokuva (lehti)

text: Aiemmin Luontokuva tuli vain Suomen Luonnonvalokuvaajien jäsenille, nykyisin lehti on myös yleisessä myynnissä.


title: Yläilmoissa

text: Yläilmoissa () on kolmas ja viimeinen Terry Pratchettin nuorille suunnattu Bromeliad-trilogia-romaani.


title: Louhoksen valtiaat

text: Louhoksen valtiaat () on toinen Terry Pratchettin nuorille suunnattu Bromeliad-trilogia-romaani.


title: Meta-analyysi

text: Meta-analyysi on useilla tieteenaloilla käytetty tilastollinen metatutkimus-menetelmä. Sen avulla pyritään johtamaan kvantitatiivisia päätelmiä yhdistelemällä systemaattisesti aiempia yksittäisiä tutkimuksia. Tarkoituksena on saada aikaan synteesi, joka antaa tutkittavasta kysymyksestä vahvempaa näyttöä kuin yksittäiset tutkimukset. Meta-analyysiin valittavat tutkimukset voivat olla johtopäätöksiltään ristiriitaisia. Meta-analyysin tarkoitus on yhdistää nämä tutkimukset tilastollisesti voimakkaammaksi, jolloin voidaan tehdä luotettavampia johtopäätöksiä. Meta-analyysi on tärkeä työväline tieteellisen tiedon luomisessa: yksittäinen tutkimus voi antaa täysin virheellisiä tuloksia ja vasta useiden eri tutkijoiden, eri maissa ja eri aikaan tehtyjen tutkimusten yhdistäminen johtaa luotettavaan tietoon.


title: Meta-analyysi

text: Meta-analyysi voi tarkoittaa tilastollisten tekniikoiden lisäksi prosessia, jolla meta-analysoitava data valitaan ja kootaan osana systemaattista kirjallisuuskatsausta.


title: Meta-analyysi

text:
Tilastotieteellisessä mielessä meta-analyysi on yksi osa-alue estimointi-tilastotieteestä (engl.
joka pohjautuu vaikutusten kokoon ja luottamusväleihin. Se voidaan nähdä vaihtoehtona tilastollisten hypoteesien testaukselle, jossa tilastollinen päättely perustuu p-arvoille.


title: Meta-analyysi

text: Meta-analyysiä käytetään erityisesti psykologiassa, yhteiskuntatieteissä ja lääketieteessä.


title: Meta-analyysi

text: Meta-analyysin modernina isänä voidaan pitää Karl Pearsonia, joka yhdisti jo vuonna 1904 julkaisussaan useiden julkaisujen tuloksia.


title: Meta-analyysi

text: Ensimmäisenä virallisena meta-analyysinä voidaan pitää vuonna 1940 ilmestynyttä tutkimusta "Extra-sensory perception after sixty years" tekijöinä J. G. Pratt ja J. B. Rhine. Tämä yhdisti 145 tutkimusta ESP:n olemassaolosta vuodesta 1882 vuoteen 1939. Tutkimus sisälsi myös estimaatin julkaisemattomien tutkimusten julkaisuharhasta.


title: Meta-analyysi

text: Lääketieteessä ehkä kuuluisin meta-analyysi on kortikosteroidi-hoidon vaikutuksesta keskosten henkiinjäämiseen. Asiaa tutkittiin satunnaistetuilla kokeilla jo 1972, mutta koska kokeiden tuloksia ei yhdistetty järjestelmällisesti, hoidon vaikutuksista saatiin konsensus vasta 1991 Cochrane-verkoston julkaistessa meta-analyysin kokeista. Kortisteroidi-hoito laski keskosten kuolleisuutta 30-50 prosenttia. Meta-analyysista tuli niin menestyksekäs ja kuuluisa, että Cochrane-verkoston logossa on kyseisen tutkimuksen Forest plot -diagrammi .


title: Meta-analyysi

text: 1990-luvulla meta-analyysi tuli lääketieteen valtavirtaiseksi metatutkimuksen muodoksi korvaten perinteisempiä narratiivisia ja kvalitatiivisa kirjallisuuskatsauksia. Meta-analyysi on saanut 2000-luvulla tukea yhteiskuntatieteissä tutkimukseen perustuvan päätöksenteon myötä (eng. )


title: Meta-analyysi

text: Yhteiskuntatieteiden meta-analyysissa tunnetuin toimija on Campbell-verkosto. Se on Cochrane-verkoston sisar-organisaatio .


title: Meta-analyysi

text: Muita vastaavia organisaatioita ovat:


title: Meta-analyysi

text: Konseptina meta-analyysi käyttää tilastollista lähestymistapaa useiden aikaisempien tulosten yhdistämiseen. Periaatteessa meta-analyysi luo painotetun keskiarvon useista tutkimuksista. Lähestymistavan hyötyjä:


title: Meta-analyysi

text: Meta-analyysia kritisoidaan yleensä seuraavista näkökulmista:


title: Meta-analyysi

text: Cochrane-verkosto käyttää oppaassaan "Cochrane Handbook for Systematic Reviews of Interventions" seuraavaa vaiheistusta meta-analyysiin pohjautuvan systemaattisen kirjallisuuskatsauksen luomisessa:Forest plot -diagrammi (tunnetaan myös nimellä blobbogram ) on tapa visualisoida meta-analyysin tilastollista synteesiä. Alun perin kuvaaja on suunniteltu satunnaistettujen lääketieteellisten kokeiden meta-analyysiin. Diagrammi itsessään ei ole mitenkään sidoksissa lääketieteeseen ja sitä voidaan käyttää muidenkin alojen meta-analyysin visualisointiin.


title: Meta-analyysi

text: Yleensä forest ploteissa on kaksi saraketta. Vasemmanpuoleisessa sarakkeessa esitetään tutkimusten nimet aikajärjestyksessä. Oikeanpuoleisessa sarakkeessa esitetään yksittäisten tutkimusten tulokset. Yksittäisen tutkimuksen tuloksessa on kaksi komponenttia:


title: Meta-analyysi

text: Kuvaajan alaosassa oleva timantti kuvaa yhdistettyjä tuloksia. Sen pystydiagonaalin sijainti kuvaa yhdistettyä keskimääräistä vaikutusta ja neliön leveys tutkimusten yhdistettyä luottamusväliä. Keskimääräistä vaikutus piirretään yleensä myös katkoviivalla, jotta sitä voi vertailla yksittäisiin tutkimuksiin.


title: Meta-analyysi

text: Kuvaajaan merkitään yhtenäisellä pystyviivalla tilanne, jossa vaikutusta ei ole. Jos timatti on tämän viivan päällä, voidaan todeta että vaikutusta ei ole havaittavissa kyseisellä luottamusvälillä.


title: Meta-analyysi

text: Funnel plot-kuvaajaa käytetään meta-analyyseissä harhan ja systemaattisen heterogeenisuuden tarkasteluun. Hajontakuviolla piirretään yksittäisten tutkimusten vaikutus vaaka-akselille ja tutkimuksen koko pystyakselille. Pystysuoralla katkoviivalla merkitään meta-analyysin yhdistettyä keskimääräistä vaikutusta.


title: Meta-analyysi

text: "Hyvin käyttäytyvässä" funnel plotissa tuloksena on tasasivuinen kolmio . Tämä johtuu siitää, että isokokoisten tutkimusten tulisi olla lähempänä yhdistettyä vaikutusta kuin pienikokoisten. Pyramidin vinous tai huipukkuuden puute taas implikoivat mahdollisista ongelmista.


title: Meta-analyysi

text:
Tutkimuksen koon mittana voidaan käyttää esim. vaikutuksen keskihajontaa tai otoksen kokoa. Sterne ja Egger ovat tutkineet eri vaihtoehtoja ja päätyneet suosittamaan
keskihajontaa .


title: Dublin (täsmennyssivu)

text: Dublin voi viitata seuraaviin asioihin:


title: Vuohia tuijottavat miehet

text: Vuohia tuijottavat miehet ("The Men Who Stare at Goats") on vuonna 2009 ensi-iltansa saanut yhdysvaltalainen elokuva, jonka on ohjannut Grant Heslov. Se perustuu Jon Ronsonin samannimiseen romaaniin, joka puolestaan pohjautuu Ronsonin ja John Sergeantin tutkimustyöhön Yhdysvaltain asevoimien pyrkimyksistä valjastaa käyttöön psyykkistä energiaa.


title: Vuohia tuijottavat miehet

text: Elokuva sai vaihtelevan vastaanoton. Metacriticissä se on saanut 33 arvion pohjalta on 54/100 pistettä ja Rotten Tomatoes -sivuston mukaan 52 prosenttia 205 arvostelusta oli positiivisia.


title: Vuohia tuijottavat miehet

text: Suomessa Helsingin Sanomien Nyt-litteen kriitikko Veli-Pekka Lehtonen antoi elokuvalle kaksi tähteä viidestä todeten sen ongelmana olevan ohjaajan tyyli korostaa kuluneita ”hippi- ja lsd-vitsejä” tarinan ja sen poliittisen pohjan rakentamisen sijaan. Myös Episodi-lehdessä elokuvalle annettiin kaksi tähteä.


title: Nigerin vallankaappaus

text: Nigerin vallankaappaus voi tarkoittaa:


title: Laura (vuoden 1944 elokuva)

text: Laura on Otto Premingerin ohjaama yhdysvaltalainen film noir -klassikko vuodelta 1944. Elokuva perustuu Vera Casparyn samannimiseen romaaniin ja pääosia esittivät Gene Tierney, Dana Andrews ja Clifton Webb.


title: Laura (vuoden 1944 elokuva)

text: Newyorkilainen poliisietsivä Mark McPherson (Dana Andrews) tutkii kauniin ja menestyneen mainospäällikkö Laura Huntin (Gene Tierney) murhaa. Hän kuulustelee kyynistä kolumnistia Waldo Lydeckeriä (Clifton Webb), joka kertoo kuinka hän tapasi Lauran, ryhtyi tämän ohjaajaksi ja käytti vaikutusvaltaansa ja mainettaan edistääkseen Lauran uraa. McPherson kuulustelee myös Lauran kihlattua Shelby Carpenteria (Vincent Price), varakasta tätiä Ann Treadwelliä (Judith Anderson) ja uskollista taloudenhoitajaa Bessie Claryä (Dorothy Adams).


title: Laura (vuoden 1944 elokuva)

text: Ystävien lausuntojen ja Lauran kirjeiden avulla McPherson oppii tuntemaan Lauran ja Laurasta tulee hänelle vähitellen pakkomielle. Lydecker jopa syyttää häntä siitä, että hän on rakastumassa kuolleeseen naiseen. Eräänä yönä etsivä nukahtaa Lauran muotokuvan alle ja herää, kun joku tulee asuntoon. Järkyttyneenä hän tajuaa, että se on Laura. McPherson saa selville, että murhan uhri onkin Diane Redfern, malli, jonka Carpenter toi sinne Lauran ollessa maalla. Nyt murhaajan paljastaminen on entistäkin tärkeämpää.


title: Laura (vuoden 1944 elokuva)

text:
McPherson on ilahtunut, että Laura on niin ihastuttava kuin mitä hän oli kuvitellut. Hän epäilee, että Lydecker on myös rakastunut Lauraan ja tappoi Redfernin erehdyksessä. McPherson varoittaa Lauraa, ettei hän saa päästää ketään asuntoonsa sen jälkeen, kun hän on lähtenyt. Lydecker pääsee kuitenkin sisälle ja on juuri tappamassa Lauraa, kun McPherson palaa ja ampuu hänet. Lydeckerin viimeiset sanat ovat: ”Hyvästi, Laura. Hyvästi, rakkaani.”
Otto Preminger oli etsimässä näytelmää ohjattavaksi, kun hän kuuli ensimmäisen kerran Casparyn tarinasta. Casparyn agentti tarjosi hänelle ensimmäistä versiota näytelmästä "Ring Twice for Laura". Preminger piti yläluokkaisesta tapahtumaympäristöstä ja epätavallisesta loppukäänteestä, mutta oli sitä mieltä, että se kaipasi perusteellista muokkausta. Hän tarjosi apuaan kirjailijalle. Hän ja Caspary olivat kuitenkin eri mieltä siitä, mihin suuntaan tarinaa pitäisi kehittää, ja Caspary päätti muokata sitä kirjailija George Sklarin kanssa. Marlene Dietrich oli kiinnostunut esittämään pääosaa, mutta siitä huolimatta Caspary ei pystynyt löytämään tuottajaa, joka olisi ollut halukas rahoittamaa näytelmäkiertueen tai Broadway-esityksen. Casparyn piti hylätä projekti.


title: Laura (vuoden 1944 elokuva)

text: Caspary muokkasi lopulta näytelmän samannimiseksi romaaniksi ja kirjoitti jatko-osan, jonka nimenä oli "Laura". 20th Century Fox osti kummatkin 30 000 dollarilla. Studion väliaikainen johtaja William Goetz, joka korvasi asevelvollisuutta suorittavaa Darryl F. Zanuckia, antoi Premingerille tehtäväksi muokata kirjojen pohjalta käsikirjoitus. Premingeriä auttoivat Jay Dratler, Samuel Hoffenstein ja Elizabeth Reinhardt. Preminger muisti erimielisyydet Casparyn kanssa eikä pyytänyt häntä mukaan ennen kuin käsikirjoituksen ensimmäinen versio oli valmis. Hän tajusi, että Waldo Lydecker oli henkilönä kiinnostavampi kuin Laura, ja laajensi Lydeckerin roolia sen mukaisesti. Caspary ei kuitenkaan ollut tyytyväinen tähän muutokseen.


title: Laura (vuoden 1944 elokuva)

text: Zanuck, jonka kanssa Premingerillä oli ollut kiistoja aikaisemmin, palasi studiolle ja suuttui, kun sai tietää Goetzin palkanneen Premingerin. Vastaiskuna Zanuck ilmoitti, että Preminger sai tuottaa muttei ohjata "Lauran". Sen sijaan Preminger sai ohjattavakseen elokuvan "In the Meantime, Darling". "Lauraa" tarjottiin monille ohjaajille (muun muassa Lewis Milestonelle) ennen kuin Rouben Mamoulian lopulta suostui ohjaamaan sen. Mamoulian jätti välittömästi huomioimatta kaikki tuottaja-Premingerin ohjeet ja ryhtyi kirjoittamaan käsikirjoitusta uudelleen. Preminger ei ilahtunut, kun Mamoulian antoi Lydeckerin roolin Laird Cregarille, joka oli esittänyt Viiltäjä-Jackiä "Kostajassa" (1944). Premingerin mielestä Lydeckerin roolin antaminen roiston rooleja esittäneelle näyttelijälle antaisi yleisölle liian aikaisin vihjeitä Lydeckerin roolista elokuvan juonessa. Hänen oma suosikkinsa oli Clifton Webb, joka oli lopettanut elokuvien tekemisen 1930 ja esiintyi vain näytelmissä. Tuolloin hän näytteli Noël Cowardin näytelmässä "Vaimoni kummittelee" Los Angelesissa. Foxin roolittaja Rufus LeMaire ja Zanuck vastustivat Webbiä hänen avoimesti naismaisen käyttäytymisensä takia, mutta Premingerin mielestä juuri se sopi Lydeckerin rooliin. Preminger kuvasi Webbin monologin Cowardin näytelmästä ja Zanuck oli myönnettävä, että hän olisi täydellinen tähän rooliin.


title: Laura (vuoden 1944 elokuva)

text: Kuvaukset alkoivat 27. huhtikuuta 1944 ja Mamoulianilla oli alusta alkaen ongelmia näyttelijöiden kanssa. Hän antoi vähän tukea jokseenkin kokemattomille tulokkaille Gene Tierneylle ja Dana Andrewsille ja antoi teatterinäyttelijäkoulutuksen saaneen Judith Andersonin näytellä kuin teatterissa eikä yrittänytkään hillitä tätä. Hän ei ollut huomaavinaankaan Webbiä, joka oli jo saanut tietää, ettei ohjaaja ollut halunnut häntä lainkaan Lydeckerin rooliin. Kun Zanuck oli nähnyt ensimmäiset kuvatut kohtaukset, hän järjesti tapaamisen Mamoulianin ja Premingerin kanssa, jotka kumpikin syyttivät toista kuvausongelmista. Preminger sai lopulta Zanuckin vakuuttuneeksi siitä, että elokuva tarvitsisi hienovaraisempaa käsittelyä kuin mitä Mamoulian oli halukas antamaan sille. Zanuck antoi tuottajalle luvan erottaa ohjaaja ja ohjata elokuvan itse. Preminger palkkasi välittömästi uuden kuvaajan ja lavastajan ja vaihtoi elokuvan kannalta tärkeän Lauran muotokuvan, jonka alun perin oli ”maalannut” Mamoulianin vaimo suurennetun Tierneyn valokuvan päälle.


title: Laura (vuoden 1944 elokuva)

text: Premingerillä oli aluksi vaikeuksia näyttelijöiden kanssa, sillä he luulivat, että Mamoulian oli erotettu, koska tuottaja-Preminger ei ollut tyytyväinen heidän suorituksiinsa. ”Kunhan ensin totuimme Ottoon, meillä oli varsin helpot oltavat”, kuten Vincent Price muisteli haastattelussa heinäkuussa 1989. Kuvaukset päättyivät 29. kesäkuuta 1944 hieman yli budjetin, mutta kuitenkin aikataulun mukaisesti.


title: Laura (vuoden 1944 elokuva)

text: Kun pääkuvaukset olivat päättyneet, Preminger palkkasi David Raksinin säveltämään elokuvan musiikin. Ohjaaja halusi käyttää pääteemana Duke Ellingtonin ”Sophisticated Lady” -kappaletta, mutta Raksin oli toista mieltä. Foxin musiikkiosaston johtaja Alfred Newman sai ylipuhuttua Premingerin ja Raksin sai viikonlopun verran aikaa säveltää teemamusiikki. Raksinia innoitti hänen tyttöystävänsä jäähyväiskirje ja hän sävelsi elokuvan teeman, jonka Johnny Mercer myöhemmin sanoitti. Kappaleen nimeksi tuli ”Laura” ja siitä tuli myöhemmin jazzstandardi, jonka on levyttänyt yli 400 artistia, muun muassa Stan Kenton, Dick Haymes, Woody Herman, Nat King Cole ja Frank Sinatra. Preminger oli niin tyytyväinen Raksinin musiikkiin, että he tekivät yhdessä vielä neljä muuta elokuvaa.


title: Laura (vuoden 1944 elokuva)

text: Zanuck ei ollut tyytyväinen Premingerin ensimmäiseen versioon "Laurasta" ja vaati, että siihen tehtäisiin uusi loppu, jossa kävisi ilmi, että Lydecker oli vain kuvitellut koko jutun. Zanuckin version ennakkonäytöksen jälkeen kolumnisti Walter Winchell kertoi Zanuckille: ”En tajunnut loppua. Sinun täytyy muuttaa se.” Zanuck taipui ja antoi Preminger palauttaa alkuperäisen lopun. Zanuck sanoi: ”Tämä on sinun voittosi. Minä antaudun.”


title: Laura (vuoden 1944 elokuva)

text: "The New York Timesin" Thomas M. Pryor kirjoitti: ”Kun rikoselokuvassa on niin paljon jännitystä, hyviä näyttelijöitä ja sarkastista vuoropuhelua kuten "Laurassa" ... voi vaikuttaa hiustenhalkomiselta ehdottaa, että se olisi voinut olla parempikin. Koska tarina kertoo äärimmäisen kiehtovasta naisesta, joka kiemurtelee kolmen hyvin ’maallisen’ miehen elämään, niin paljon riippuu tietenkin itse naisesta... Vaikka vaikuttaisin epäkohteliaalta, sanoisin, että kun kyseessä oleva nainen ilmaantuu näyttämölle tragediaan johtavien tapahtumien takaumassa, niin hän on pettymys. Gene Tierney ei yksinkertaisesti vastaa sitä kuvaa, mitä muut ovat kertoneet Laurasta ihmisenä. Kaunis, kyllä, mutta tuskin sellainen nainen, jonka olisimme odottaneet tapaavamme. Sillä Tierney näyttelee älykästä ja hienostunutta mainospäällikköä kuten sinisilmäinen lukiolainen. Siitä huolimatta "Laura" on kiehtova melodraama ... Vain Gene Tierney näyttää olevan väärässä elokuvassa. Ehkäpä jos Laura Huntiin kohdistuvat odotukset eivät olisi olleet niin suuret, asia olisi ollut toinen. Elokuva on kuitenkin kokonaisuudessaan lähes huippuluokkaa.”


title: Laura (vuoden 1944 elokuva)

text: "Varietyssa" kirjoitettiin: ”Elokuva alkaa pettävän leppoisalla rytmillä ja sen kevyt ja huoleton ilmapiiri vain korostaa jännitystä ilman, että yleisö huomaisi jännityksen kasvamista. Yleisö huomaa kuitenkin tarinaa seuratessaan ... miten taitavaa tarinan kerronta on. Tilanteet seuraavat hyvin toisiaan ja ovat aina uskottavia. Juonenkulku – joskus yllättävä – on looginen. Vuoropuhelu on rehellistä, aitoa ja aikuismaista.”


title: Laura (vuoden 1944 elokuva)

text: Roger Ebert kirjoitti 2002 "Chicago Sun-Timesissa": ”Film noir on tunnettu monimutkaisista juonistaan ja yllättävistä käänteistään, mutta jopa lajityypissä, joka toi meille "Maltan haukan" kaltaisia elokuvia, tämän elokuvan täytyy voittaa jonkinlainen palkinto... Se että "Laura" yhä edelleen kiehtoo – ja se todellakin kiehtoo – on tyylin riemuvoitto järjestä... Elokuvan epäjohdonmukaisuudet ja epäuskottavuudet eivät himmennä elokuvan vetovoimaa. Ne ehkä jopa lisäävät sitä... Koko elokuva on kuin yhdestä muotista: suunniteltu ja keinotekoinen, joka silti saavuttaa täydellisen tasapainon alhaisten motiivien ja korkean tyylin välillä. Elokuvasta tekee suuren ehkä sen roolijako. B-luokan rikostarinan aiheet lunastaa vapaaksi Waldo Lydecker, joka kävelee kohtausten läpi ikään kuin pelkäisi astuvansa jonkin päälle.”


title: Laura (vuoden 1944 elokuva)

text: "Laurasta" tehtiin kaksiosainen kuunnelma "Lux Radio Theater" -sarjaan. Ensin pääosissa olivat Dana Andrews, Gene Tierney ja Vincent Price (5.2.1945) ja sitten Gene Tierney ja Victor Mature (1.2.1954). Kuunnelma esitettiin myös kaksi kertaa "The Screen Guild Theater" -teatterissa (8.8.1945 ja 23.2.1950). Kummallakin kertaa pääosissa olivat Dana Andrews, Gene Tierney ja Clifton Webb. Myös "Ford Theatre" teki "Laurasta" kuunnelman 30.5.1948, jossa pääosissa olivat Virginia Gilmore ja John Larkin.


title: Laura (vuoden 1944 elokuva)

text: Myönnetyt Oscar-palkinnot:


title: Laura (vuoden 1944 elokuva)

text: Oscar-ehdokkuudet:


title: HMS Bruce (1918)

text: HMS Bruce (viirinumerot F48 ja D81) oli Britannian Kuninkaallisen laivaston Scott-luokan laivueenjohtaja, joka palveli ensimmäisessä maailmansodassa ja sotien välillä. Alus tilattiin joulukuussa 1916 Cammell Lairdin telakalta Birkenheadistä ja se valmistui toukokuussa 1918.


title: HMS Bruce (1918)

text: "HMS Bruce" poistettiin palveluksesta, minkä jälkeen se siirrettiin maalilaivaksi. Alus upposi 22. marraskuuta 1939 18 tuuman lentokonetorpedonosumasta.


title: HMS Douglas

text: HMS Douglas (viirinumerot D09 ja D90) oli Britannian Kuninkaallisen laivaston Scott-luokan laivueenjohtaja, joka palveli ensimmäisen maailmansodan lopulla ja toisessa maailmansodassa.


title: HMS Douglas

text: Alus tilattiin joulukuussa 1916 Cammell Lairdin telakalta Birkenheadistä osana vuosien 1916-1917 laivasto-ohjelmaa. Aluksen köli laskettiin 30. kesäkuuta 1917 ja se laskettiin vesille 8. kesäkuuta 1918.


title: HMS Douglas

text: "HMS Douglas" valmistui 30. elokuuta 1918, minkä jälkeen se osallistui ensimmäisen maailmansodan lopun tapahtumiin. Alus siirrettiin 1921 Rosythin reserviin, josta se palasi palvelukseen 1939 osallistuakseen reservilaivaston katselmukseen Weymouthissa miehitettynä reserviläisillä. Katselmuksen jälkeen alus palasi palvelukseen.


title: HMS Douglas

text: "HMS Douglas" siirrettiin elokuussa 13. Hävittäjälaivueeseen Gibraltarille, jonne se saapui syyskuussa aloittaen saattueiden suojaamisen sekä partioinnin läntisellä Välimerellä. Alus liittyi 18. joulukuuta saattueeseen HG11 yhdessä sluuppi "HMS Sandwichin" sekä kahden Ranskan laivaston hävittäjän kanssa. Se erkani saattueesta seuraavana päivänä.


title: HMS Douglas

text: "HMS Douglas" liittyi 18. helmikuuta 1940 saattueeseen OG15F yhdessä "HMS Aberdeenin" kanssa. Alus erkani 22. helmikuuta saattueesta sen saavuttua Gibraltarille. Aluksen viirinumero vaihdettiin toukokuussa I90:ksi. Se määrättiin kesäkuussa Gibraltarille Force H:hon osastoa perustettaessa.


title: HMS Douglas

text: "HMS Douglas" seurasi heinäkuussa Ranskan laivaston toimia Oranissa Ranskan antauduttua. Alus siirrettiin kuukauden lopulla Kotilaivastoon Scapa Flowhun.


title: HMS Douglas

text: "HMS Douglas" suojasi joulukuussa 1. Miinanlaivuetta yhdessä "HMS Bathin", "HMS St. Albansin" ja "HMS Keppelin" kanssa (operaatio SN10A). Alus suojasi tammikuussa 1941 uudelleen 1. Miinalaivuetta operaatiossa SN6, jolloin laskettiin miinoja Färsaarten etelä- ja pohjoispuolelle.


title: HMS Douglas

text: "HMS Douglas" liitettiin helmikuussa 2. Saattajaryhmään "HMS Veteranin", "HMS Leamingtonin", "HMS Skaten", "HMS Saladinin", "HMS Abelian", "HMS Anemonen" ja "HMS Veronican" kanssa saattuepalvelukseen Pohjois-Atlantille. Sodan lopun alus palveli läntisen reitin alueella ja se poistettiin palveluksesta jo ennen vihollisuuksien päättymistä.


title: HMS Douglas

text: "HMS Douglas" myytiin romutettavaksi maaliskuussa 1945.


title: Tommy Archer

text: Tommy Archer (s. 16. marraskuuta 1954 Duluth, Minnesota, Yhdysvallat) on yhdysvaltalainen autourheilija, joka on kilpailut lähinnä urheiluautoilla Yhdysvaltain sarjoissa. Hänen sarjojaan ovat olleet muun muassa FIA GT Championship, American Le Mans Series, Trans-Am ja Speed World Challenge, jossa hän ajoi 2004–2008.


title: Tommy Archer

text: Archer on myös osallistunut Le Mansin 24 tunnin ajoon GT2- ja GS-luokissa. Hän oli luokkansa toinen vuosina 1998 ja 1999 Chryslerilla.


title: Siittiöiden varastointionkalo

text: Siittiöiden varastointionkalo on lintunaaraan munanjohtimessa emättimen ja kohdun yhtymäkohdassa sijaitseva pieni onkalo, jonne parittelun jälkeen varastoituu koiraan siittiöitä. Varastointionkaloiden määrä yhdellä naaraalla on yleensä satoja, jopa tuhansia. Siittiöitä varastoimalla naaras varmistaa sen, että muninnan alkaessa sillä on riittävä määrä siittiöitä hedelmöittämään munasoluja.


title: Siittiöiden varastointionkalo

text: Alun perin ajatuksen varastointionkaloista esitti italialainen anatomian tutkija Hieronymus Fabricius de Aquapendente, tunnetummin Fabricius, 1600-luvulla tutkiessaan kanojen pitkittynyttä hedelmöitystä. Hänen myöhempi oppilaansa William Harvey vahvisti tutkimuksillaan, että parittelun ja viimeisen hedelmöityneen munan välinen aika on kolme viikkoa. Koska mikroskooppi oli Fabriciuksen aikana vielä tuntematon, ei hän voinut fyysisesti todistaa siittiöiden olemassaoloa. Kesti kolmisensataa vuotta, ennen kuin yhdysvaltalaiset siipikarjatutkijat vahvistivat Fabriciuksen oletuksen laboratoriossa, mutta vasta 1970-luvulla yhdysvaltalainen biologi Olin Bray löysi siittiöiden varastointionkalot, joita hän kutsui rauhasiksi.


title: Siittiöiden varastointionkalo

text: Kaikkien lintulajien naarailla on siittiöiden varatointionkaloita, mutta siittiöiden varastointiaika vaihtelee suuresti lintuheimojen ja -lahkojen välillä. Lyhin se on lajeilla, joiden puolisot viettävät aikansa yhdessä, esimerkiksi kyyhkyillä viikko, ja pisin lajeilla, joiden puolisot vaeltavat ravinnon haussa pitkiä aikoja erillään, esimerkiksi myrskylinnulla yli kuukausi.


title: Arioso

text: Arioso on ooppera- ja oratoriosävellyksissä käytetty aarian ja resitatiivin välimuoto. Sana tulee italian kielestä ja tarkoittaa ”ilmava”.


title: Palsta

text: Palsta on tila tai tilan osa, jota ympäröivät tilan rajat tai vesitilukset. Tila on joko yksi- tai monipalstainen. Tilan palstojen määrän ilmaisee "palstaluku".Vuoden 1951 jakolain mukaan tilan palstojen lukumäärä sai olla enintään kolme tai erityisestä syystä enintään kuusi, jota ei saanut ylittää ilman välttämätöntä syytä. Tilan tilukset tuli muodostaa niin harvalukuisista palstoista kuin tilusten tarkoituksenmukainen käyttö vaati ja muille asianosaisille haittaa aiheuttamatta oli mahdollista. Palstoista tuli tehdä sopivan muotoisia, jotta niitä voitiin tarkoituksenmukaisesti aidata, ojittaa ja viljellä. Jakolain kumonnut kiinteistönmuodostamislaki (554/1995) käyttää sekin palsta-nimitystä. Kotipalstaksi nimitetään palstaa, jolla tilan talouskeskus sijaitsee. Muita nimityksiä ovat ulkopalsta, peltopalsta, metsäpalsta, niittypalsta, hiekkapalsta ja savipalsta.


title: Palsta

text: "Haminapalsta" on tilasta yleensä lohkaistu rantaan ulottuva maa-ala, jonka tarkoituksena on lupa pitää venettä.


title: Bill Auberlen

text: Bill Auberlen (s. 12. lokakuuta 1968 Redondo Beach, Kalifornia, Yhdysvallat) on yhdysvaltalainen autourheilija.


title: Bill Auberlen

text: Auberlen aloitti 1970-luvulla motocrossissa ja siirtyi vuonna 1987 IMSA GT Championship -sarjaan. Siellä hän ajoi vuoteen 1997 asti ja voitti viimeisellä kaudellaan GTS-3-luokan mestaruuden. Vuonna 1995 hän voitti oman luokkansa Sebringin 12 tunnin ajossa. Vuonna 1998 hän osallistui ensimmäistä kertaa Le Mansin 24 tunnin ajoon ja oli luokkansa neljäs. Sijoitus on vieläkin hänen parhaansa Le Mansin kisassa.


title: Bill Auberlen

text: Vuodesta 1999 eteenpäin Auberlen on osallistunut American Le Mans Series -sarjan kilpailuihin. Parina kautena hän ei tosin ole sarjan kilpailuja ajanut. Kaudella 2010 Auberlen ajaa Grand-Am-sarjassa GT-luokassa, mutta on ajanut sarjassa myös Daytona-prototyyppiautoilla.


title: Bill Auberlen

text: Auberlen on naimisissa, ja hänellä on yksi lapsi.


title: Lohkokunta

text: Lohkokunta on jakokuntaa laajempi yhteen jakotoimitukseen osallistuvien tilojen ja tilusten muodostama kokonaisuus. Siihen kuuluu yhteinen metsämaa ja se voi käsittää yhden tai useamman kylän alueen. Lohkokunnan isojako suoritettiin tavallisesti niin, että ensiksi jaettiin kunkin kylän pellot ja niityt ja sen jälkeen jaettiin erikseen koko lohkokunnan yhteinen metsämaa.


title: Lohkokunta

text: Lohkokunta saattoi muodostua myös yhdestä kylästä ja yksinäistalosta. Suomen itä- ja pohjoisosissa ei käytetty sarkajakoa eikä kylillä yleensä ollut oikeudellisesti määriteltyjä rajoja metsäalueilla. Suomen näissä osissa metsää saattoi käyttää yhteisalueenaan koko pitäjän tai useammankin pitäjän kylät. Isojakoa varten tällaiset suuret lohkokunnat voitiin jakaa pienemmiksi kokonaisuuksiksi noudattamalla kylien välisiä sovintorajoja.


title: Egyptienne

text: Egyptienne on tasaviivainen ja pääteviivallinen kirjasinlaji. Nimityksen taustalla on ilmeisesti Napoleonin vuosien 1798–1801 Egyptin sotaretken aikaansaama Egypti-innostus. Kirjasinlaji julkaistiin 1815, jolloin kaikki muodikas oli ”egyptiläistä”.


title: Egyptienne

text: Egyptiennet ovat paksuhkoja ja muodoltaan kulmikkaita kirjasintyyppejä. Ne muistuttavat selkeälinjaisia sans serif -kirjasimia, mutta niissä on toisaalta pääteviivat, kuten serif-kirjasintyypeissä. Tunnetuimpia egyptiennejä ovat "Clarendon", "Rockwell" ja "Courier".


title: Egyptienne

text: Egyptiennen eräs muunnelma on Italienne, jossa pääteviivat ovat korostetun paksuja. Italienne-kirjasintyypit tunnetaan Villin lännen kirjasimina, koska ne olivat suosittuja 1800-luvun loppupuolen julisteissa. Tunnettu Italienne-kirjasintyyppi on "Playbill".


title: Siemennestekeräset

text: Siemennestekeräset ovat varpuslintukoiraan siemennestevarasto. Parilliset siemennestekeräset sijaitsevat kloaakkipullistuman sisällä kloaakin eli yhteissuolen molemmin puolin.


title: Siemennestekeräset

text: Varpuslinnun kivekset sijoittuvat ruumiinonteloon, ja niistä johtaa siemenjohtimet siemennestekeräsiin, jotka ovat muodoltaan sykkyräiset. Keräsistä siemenneste purkautuu kloaakkiin ja parittelussa naaraan kloaakin kautta sen emättimeen. Kivekset tuottavat siittiöitä vain lintukoiraan ollessa lisääntymisvireessä. Hyvin monet höyhenpuvultaan samannäköiset ja mitoiltaan samankokoiset varpuslintukoiraat ja -naaraat voidaan lisääntymiskaudella erottaa toisistaan kloaakkipullistumasta. Joillakin lajeilla, kuten rautiaisella, kloaakkipullistuma on poikkeuksellisen huomattava. Tutkimuksissa on todettu, että lajeilla, joiden naaraat harrastavat aktiivisesti syrjähyppyjä, kuten rautiaisella, tai ovat moniavioisia, koiraiden siementuotanto on runsaampaa, ja ne parittelevat useammin kuin lajit, jotka ovat pariuskollisempia, kuten punatulkut.


title: Jaavanturturikyyhky

text: Jaavanturturikyyhky ("Streptopelia bitorquata") on kaakkoisaasialainen kyyhkylintu. Sen elinympäristö ulottuu Filippiineiltä Pohjois-Borneoon, ja Indonesiassa Jaavan ja Balin kautta Timorille. Siitä tunnetaan kaksi alalajia. Lajin holotyypin kuvaili Coenraad Jacob Temminck Timorilta 1809.


title: João Barbosa

text: João Barbosa (s. 3. marraskuuta 1975 Porto, Portugali) on portugalilainen autourheilija.


title: João Barbosa

text: Barbosa on ajanut kaudesta 2001 asti Yhdysvalloissa Rolex Sports Car Series -sarjassa, nykyään Action Express Racing -tallissa Terry Borchellerin, Ryan Dalzielin ja Mike Rockenfellerin kanssa. Hän voitti samojen kuljettajien kanssa Daytonan 24 tunnin ajon vuonna 2010. Hän on ajanut myös Le Mans Seriesissa ja on osallistunut myös Le Mansin 24 tunnin kilpailuun ja kilpailuihin, jotka ovat kuuluneet American Le Mans Series -sarjaan.


title: João Barbosa

text: Barbosa voitti Formula Europa Boxer -mestaruuden vuonna 1995. Vuonna 1996 hän sijoittui toiseksi Italian Formula 3 -sarjassa.


title: Kameruninturturikyyhky

text: Kameruninturturikyyhky ("Streptopelia hypopyrrha") on länsiafrikkalainen kyyhkylintu. Sen elinympäristö käsittää alueen Nigeriasta Pohjois-Kameruniin ja Tšadin lounaiskolkkaan. Lajia on tavattu myös Senegalissa, Gambiassa ja Togossa, mutta sen status näissä maissa on epäselvä. Lajin holotyypin kuvaili Anton Reichenow Benuejoelta Adamawasta 1910.


title: Madagaskarinturturikyyhky

text: Madagaskarinturturikyyhky ("Streptopelia picturata") on Intian valtameren saarilla elävä kyyhkylintu. Sen elinympäristö käsittää Madagaskarin, Komorit ja Seychellit sekä eräät pienemmät saaret. Lajista tunnetaan viisi alalajia. Sen holotyypin kuvaili Coenraad Jacob Temminck Mauritiukselta 1813.


title: James Norman Hall

text: James Norman Hall (22. huhtikuuta 1887 Colfax, Iowa – 6. heinäkuuta 1951 Tahiti) oli yhdysvaltalainen kirjailija. Yhdessä ystävänsä Charles Nordhoffin kanssa hän kirjoitti HMS Bountylla vuonna 1789 tapahtuneesta kapinasta trilogian, jonka ensimmäinen osa, "Kapina laivassa", julkaistiin vuonna 1932. Trilogian kaksi muuta osaa ovat "Meren voittajat" (1933) ja "Pitcairn's Island" (1934).


title: James Norman Hall

text: Hall tapasi Nordhoffin molempien palvellessa lentäjinä ensimmäisessä maailmansodassa. Heidän kirjallinen yhteistyönsä alkoi kirjalla Lafayette Escadrillesta. Molemmat muuttivat Tahitille saatuaan Harper’s Magazinelta ennakkomaksun matkakuvausten kirjoittamisesta. Vuonna 1925 Hall avioitui Sarah Winchesterin kanssa.


title: James Norman Hall

text: Bounty-trilogian ilmestymisen jälkeen Hall ja Nordhoff kirjoittivat vielä kuusi yhteistä romaania. Viimeisinä vuosinaan Hall kirjoitti lastentarinoita, novelleja ja esseitä. Hänen muistelmateoksensa, "My Island Home", julkaistiin postuumisti 1952. Hallin poika on Oscar-palkittu elokuvaaja Conrad L. Hall.


title: Gill Sans

text: Gill Sans on Eric Gillin vuonna 1926 suunnittelema humanistinen sans serif -kirjasintyyppi. Monotype julkaisi sen vuonna 1928. Gill Sans on edelleen hyvin suosittu monipuolisuutensa ja luettavuutensa vuoksi.